Hamar urte bete ditu Atariak - Araba - Alea.eus\nHamar urte bete ditu Atariak\nErredakzioa 2019-07-12 13:16\nBi zikoina zuri askatu dituzte Salburuko hezegunean. / Ataria\nHamargarren urteurrena ospatzeko, bi zikoina zuri askatu dituzte; Arabako zikoina kolonia handiena dago Atarian.\n2009ko uztailaren 13an ireki zituen ateak Atariak, Salburuko hezeguneak interpretatzeko zentroak. Hamar urte hauetan, 875.076 lagunek bisitatu dute, eta Gasteizko biodibertsitatearen ikur bihurtu da; Arabako ekipamendurik bisitatuenetako bat da.\nHainbat eratako jarduerak bildu izan ditu urte hauetan, batzuk ludikoagoak, familiei eta haurrei zuzenduak, beste batzuk kontzeptualagoak, flora eta fauna espezien ikerketaren eta kudeaketaren inguruko lanak ezagutzera emateko, herritarren artean zientzia zabaltzeko eta parkeak berak dituen ingurumen-balioak ezagutarazteko.\nUrte hauek ospatzeko asteburu honetarako programatutako jarduera nagusia BioBlitz 2019 ekitaldia izango da; larunbat eta igandean Salburuan esploratzaile aritzeko aukera izango dute bisitariek. Zientzialarien eskutik, eremu jakin bateko organismo guztiak identifikatuko dituzte interesdunek.\nGainera, hamargarren urteurrena dela eta, gaur Atarira egindako bisitan, bi zikoina zuri askatu dituzte Gorka Urtaran alkateak eta Lurraldearen eta Klimaren aldeko Ekintzaren arloko zinegotzi Ana Oregik. Arabako zikoina koloniarik handiena dago Salburuan, eta aintziren bazterretako zuhaitzak eta aurreko hamarkadetan horretarako jarritako plataforma artifizialak baliatzen dituzte habia egiteko, baita inguruko elizetako kanpandorre eta teilatuak ere.


EGUBERRI AURREKO PLANAK: AZOKAK, MERKATUAK … : Zazpi aldizkaria\nAza, 2018 Planes de ocio, navidad\nAbenduaren 1 eta 2an: Eguberrietako azoka Endanean (Hondarribia)\nEguberriak gertu ditugu eta Endanea Garden-ek dena prest dauka bere Eguberrietako azoka egiteko. Zatoz eguberrietako erakusketaren 500 metro koadroak bisitatzera eta artisau eta herriko produktuen postu piloa aurkituko dituzu gainera. Erakusketari batzuek errepikatu egiten dute, baina berrikuntzak ere egongo dira. Zer aurkituko dugu han? Ogiak, opilak, barazkiak, gaztak, hestebeteak, bonboiak … eta artisau alorrean: orratz-lanak, joste-lanak, euskal jantziak, bisuteria, eztiaz eginiko produktuak, zeramika, izpiliku produktuak, koadernaketak … Sarrera doakoa da; musika zuzenean, sagardoa eta oso giro ona egongo da. Adi, haurrentzako ekintzak ere egongo baitira gune batzuetan.\n- Eskulan tailerra: 11:00-14:00\n- Aurpegien marrazketa: 16:30-19:30\n- Bulboak landatzeko tailerra: Egun osoan\n- Marrazketa gunea: Egun osoan\n- Ponian ibiltzea: 11:30 - 13:30 eta 16:00 - 18:00.\n- Aurpegien marrazketa: 11:00-14:00\n- Ponian ibiltzea: 11:30-13:30\nAbenduaren 6tik 9ra: Eguberrietako Azoka Ficoban (Irun).\nAzoka hori dagoeneko klasiko bat da Bidasoko eskualdean eta inguruetan. Irungo azoka barrutian abenduaren 6tik 9ra Eguberrietako Azokaren 13. edizioa egingo da. 3 pabilioietan zera eskainiko da:\n- Artisauen azoka (Gabiltza elkarteak antolatuta)\n- Elkartuz, Gipuzkoako elkarte eta ONG erakundeei dedikatutako gunea, non ezagutzera emango duten haien jarduna. Txikienentzat tailerrak eta ekintzak ere antolatuko dituzte.\n1 eta 2 pabilioietan azoka jarriko da. Hemen aurkitu ahal izango dugu espezialitate desberdineko produktu eta erakusketari pilo handia: gastronomia, artisautza, turismoa, opariak, moda eta osagarriak, edertasuna eta osasuna, dekorazioa, jostailuak eta jokoak, etxeko gauzak, aisia eta denbora librea, … Horrez gainera txikienentzat puzgarriak, jolasak eta Navarcadabra-ren eskutik magia ere egongo da.\nAbenduaren 7tik 9ra: Biarritz Xmas Market\nEguberrietan ez dago ezer tipikoagorik merkatu txikiak baino. Biarritzeko Christmas Market azokara joatea gomendatzen dizuegu, Biarritzeko Kasinoan (Diane saloian). Sarrera dohain da eta ordutegia honakoa: ostiralean 15:00-20:00, larunbatean 10:00-20:00 eta igandean 10:00-18:00\nMarket horretan 30 moda-sortzaileen lanak ikusi ahal izango dituzu, bai gizonezkoetan eta bai emakumezkoetan, osagarriak, bitxiak, haurrentzako diseinua, ilustrazioa, makramea, zeramika, tatoo … Larunbat arratsaldean joaten bazara, gainera, kontzertu akustiko bat ere aurkituko duzu. Haurrentzako tailer batzuk ere programatu dira.\nMarketean egongo diren sortzaileak hauek dira: Modjo Art, Artea Création, Balzan Belle Vague, CamOsta, Darla, Elise Fabrique, Emma Elduayen, Huna Bijoux, Jolie Roger, Jolis Mots Biarritz, Justesse, Les Dudu, Ligne Paradis, Lollibidule, Luna Cox, Le Sou Français, Lala.J, Les Petits Vintage, Maison Marcelle, Marine Feuillerat, Narcissik.me, Nouveau Cru, Phm Créations, Romï, Stelle Zhou, Studio Louve, Tokiko, True Romance France, Uhaina Créations.


'Hegotik Iparrerantz' VHL sindromearen ikerketari laguntzeko | Arizmendi ikastola\nAitor Sarasuaren ibilbidea oinarri izango duen ikuskizunak Von Hippel Lindau sindromearen ikerketak bultzada eman nahi dio. Hau horrela izanda, Aitor Sarasuaren lana oinarri hartuta sortu da “Hegotik Iparrerantz” ekitaldia, martxoak 16an Aretxabaletako Ibarra kiroldegian ospatuko dena.\nEzaugarri genetikoek sortutako gaitza da Von Hippel Lindau sindromea, gorputzean hainbat tumoreen hazkundea eragiten duena. 36.000 pertsonen artean bakarrari eragiten dio sindrome honek, eta horregatik egiten du bere detekzioa eta tratamendua hain zaila, oso gutxi ikertu baita gaitzaren inguruan. Hau horrela, 2018. urtean, Sendabide elkartea sortu zen, VHL sindromea daukaten pertsonen elkargune izatea, ezagutza eta sentsibilizazioa sustatzea eta gaixotasunaren ezagutzan eta tratamenduan aurrera egiteko ikerketa proiektua bultzatzeko helburuekin.\n1967an jaio zen Aitor Sarasua, eta geroztik kabi asko izan zituen bidaiari ekin zion. Bidaia bat, Hegotik Iparrerantz. Bidaian izan zen oztopo eta kontrako haizerik… eta horregatik martxoaren 16an ekitaldi bat egingo da Sarasuak egindako bidea ardatz izango duena. Ekitaldian besteak beste, Anje Duhalde, Mixel Ducau, Caroline Phillips, Maitena Beheran eta Xebastian Sedez musikariek; Miren Artetxe, Andoni Egaña, Amets Arzallus eta Ainhoa Agirreazaldegi bertsolariek eta Ildoka antzerki taldeak hartuko dute parte eta sarreren salmentarekin jasotakoa VHL sindromea ikertzera bideratuko da. Ekitaldiaren kartela.


Laburpena ( 78. zk.), 2006ko apirilaren 25a, asteartea\n1/2006 FORU ARAUA, urtarrilaren 19koa, Gipuzkoako Lurralde Historikoko zerga-araudia irailaren 16ko 12/2005 Errege Dekretu Legeak jasotako hainbat xedapenetara egokitzen duen urriaren 25eko zerga alorreko Presazko 1/2005 Foru Dekretu Araua balioztatzeko dena.\nAGINDUA, 2006ko martxoaren 27koa, Hezkuntza, Unibertsitate eta Ikerketa sailburuarena, Aitor Sarralde Díaz jauna praktiketako funtzionario izendatzen duena Musika eta Arte Eszenikoko irakasleen kidegoan, Zeharkako Txirula espezialitatean.\n77/2006 DEKRETUA, apirilaren 11koa, Euskal Autonomia Erkidegoko Administrazioari Bilbao Exhibition Centre, SA sozietatearen kapital-gehikuntzan parte hartzeko baimena ematen diona.\nEBAZPENA, 2006ko martxoaren 16koa, Kontsumo eta Industria Segurtasuneko zuzendariarena, Bilbo-Estiba (Sociedad Estatal de Estiba y Desestiba del Puerto de Bilbao, S.A.) entitatea garabi mugigarri autopropultsatuen (A kategoria) espezialitatean profesionalak prestatzeko entitate gisa aitortzekoa.\nAGINDUA, 2006ko apirilaren 12koa, Etxebizitza eta Gizarte Gaietako sailburuarena, 2006ko ekitaldian talde teknikoak sortu eta mantentzeko, droga-mendetasunen aurrezaintza komunitariorako programak garatzeko, droga-mendetasunen arloko baliabide dokumentalen ikerketa, azterketa eta hobekuntza egiteko, eta arrisku eta kalteen aurrezaintza eta murriztapenerako programak egiteko laguntza ekonomikoetarako deialdia egiten duena.\nEBAZPENA, 2006ko apirilaren 4koa, Gizarte Ongizateko zuzendariarena, hiru urtetik beherako haurrak dituzten familiei laguntzeko eta hiru urtetik beherako haurren arretarako zentroen sarea finkatzeko 2006ko otsailaren 15eko Aginduan araututako diru-laguntzei buruzko ebazpen-proposamena eman behar duen kide anitzeko organoko kideak izendatzen dituena.\n80/2006 DEKRETUA, apirilaren 11koa, Gipuzkoako Foru Aldundiak nahitaezko desjabetzea egiteko, "Aizarnazabal urez hornitzeko trazatu proiektua" burutzeko beharrezkoak diren ondasun eta eskubideak lehenbailehen hartu behar dituela deklaratzeko dena.\nIRAGARKIA, hiru urtetik beherako haurrak dituzten familientzako diru-laguntzei buruzko agiri-basea landu, aztertu, baloratu eta artxibatzeko kontratua esleitu dela jakinarazteko dena (2A/06 espedientea).\nIRAGARKIA, Plentziako Plentzia LHIn gimnasialekua handitzeko, oztopo arkitektonikoak kentzeko eta espazioak egokitzeko obra-kontratuaren lizitazioa jakinarazten duena.\nIRAGARKIA, Lezamako Lezama LHIn gimnasialekua eta aldagelak eraberritzeko obra-kontratuaren lizitazioa jakinarazten duena.\nIRAGARKIA, Getxoko Romo LHIn (ikasgelen eraikina) estalkia konpontzea obra-kontratuaren lizitazioa jakinarazten duena.\nIRAGARKIA, Legazpiko Olazabal BHIn oztopo arkitektonikoak kentzeko obra-kontratuaren lizitazioa jakinarazten duena.\nIRAGARKIA, Zarauzko Lizardi BHI handitzeko obra-kontratuaren lizitazioa jakinarazten duena.\nIRAGARKIA, Legazpiko Olazabal BHIren zabaltza erreformatzeko obra-kontratuaren lizitazioa jakinarazten duena.\nLEHIAKETA PUBLIKOA, Osakidetza-Euskal Osasun Zerbitzuarena, Gurutzetako Ospitalea jostura-sarez hornitzeko dena.\nLEHIAKETA PUBLIKOA, Osakidetza-Euskal Osasun Zerbitzuarena, Gurutzetako Ospitalerako proteina-determinazioak eskuratzekoa.\nLEHIAKETA PUBLIKOA, Osakidetza-Euskal Osasun Zerbitzuarena, Zumarragako ospitaleko Erradiologia Zerbitzua irudia atzemateko ekipamenduz hornitu eta horren instalazioa kontratatzeko dena.\nLEHIAKETA PUBLIKOA, Osakidetza-Euskal Osasun Zerbitzuarena, Osakidetza-Euskal Osasun Zerbitzuko langileak kudeatzeko tresna informatikoen mantentze-lanak kontratatzeko dena.\nIRAGARKIA, 2006ko martxoaren 8an, zehapen-prozeduraren instrukzio-egileak zehapen-espedientearen gainean emandako Ebazpen-proposamena Ana Rosa Pérez Hueto andreari jakinarazteko dena.


Muga ez den muga hori - Josu Landeta / irakaslea - - Hiruka.eus\nMuga ez den muga hori - Josu Landeta / irakaslea\nUkberri 2005-01-12 16:29\nLehengo larunbatean osteratxo bat egin genuen Baigorritik Bidarraira. Mendi zeharkaldi horretan Buztanzelai eta Iparla mendien kaskoetatik pasatu ginen, eta bertako ikuspegi eta giro zoragarriaz gozatu genuen, alde batean Iparraldeko Aldude bailara eta bestean Hegoaldeko Baztan genituelarik. Horrez gain ederra izan zen muga ez den muga horren gainetik ibili ahal izatea eta bertara joan ziren mendizaleekin hitz egitea. Halakoetan muga hori itxurazkoa dela kontaratzen gara, eta bere bi aldeetan euskal herri bat bizi dela inoiz baino argiago izaten dugu.\nAspaldi ei gara Europar Batasuneko kide, eta etengabe esaten digute Europa horren barruan dagoeneko ez dagoela mugarik. Baina Bidarraira jaitsi eta hara bertako tabernari batek zer nolako istorioa kontatu zigun:\nBaionako mediku bat, 52 urte inguru izango zituena, bere familiarekin Irubelakaskoa mendia igotzera joan ei zen, guk egin genuen legez bertako giroaz gozatzera eta kirol egitera. Halako batean mediku hori txarto sentitu ei zen eta familiari aurrera joateko esan ei zion. Geroxeago atzetik zetozen lagun batzuek mediku hori lurrean topatu zuten bihotzekoak jota. Eskuko telefonoa erabilita sorospen zerbitzuei dei egin zieten eta Iparraldetik helikoptero bat etorri ei zen. Gizonari ezbeharra Nafarroako aldean gertatu zitzaion, eta bere zoritxarrerako ezen helikopteroa Baztango auzapezaren baimena izan barik ezin ez baitzion gizonari arretarik eskaini. Halandaxe helikopteroa airean birak eta birak egiten ibili zen minutu luzez, eta bitartean gizon koitxadua hiltzen. Azkenean baimena lortu eta gizona eraman egin zuten, baina hilda dagoeneko.\nEuropar batasunean ez ei dago mugarik, eta Frantzia eta Espainiako estatuetako gobernuek hala esaten digute behin eta berriro; alabaina bistan dago hiltzeko badagoela mugarik. Eta hiltzeko orduan gertatzen den bezalaxe, gure herria eraikitzeko eta bizirik mantentzeko ere muga hori (eta beste hainbat ere bai) bertan dugu. Bitartean herri bat, gizaki bat, gizaki multzo bat lurrean dago hilzorian eta laguntza eskaintzera datorren helikopteroa bere gainean birak eta birak ematen alde bietako estatu zikin (mendeetako odolez zikin), anker eta zikoitz horiek baimena noiz emango diguten zain.\nNik kasu bietan zera ikusten dut: Baimenak baimena herri hori, gizaki hori, gizaki multzo hori salbatu beharra dagoela, eta zapaltzaileak diren lege horiek hautsiz gure esku dagoen guztia egin behar dugula “izaki” hori bizirik atera gura badugu. Gaur eginez gero posible izan liteke; bihar beranduegi izan liteke, eta Baionako medikuarekin gertatu zen legez “izaki” bat baino gorpu bat izan liteke lurretik jasoko genukeena.\nOrduan zer dela eta euskal herritarrok baimenaren zain egon behar hori?. Ekar dezagun behingoz helikoptero hori guregana eta gure herri hau, gizaki hau, gizaki multzo hau lurretik jaso dezagun debeku, plan, lege eta beste hainbat oztopori aurre eginez. Estatu handi bi horiek muga ez den muga hori muga izaten segi dezala gura dute, eta gure esku dago muga ez den muga hori aurrerantzean muga ez izatea eta gure arteko batasuna sortzea.


Mondra gailendu da Ibarrako derbian, ez sufritu gabe ordea (1-2) - Mondraberri\nGiro polita Aretxabaletan\nMondra gailendu da Ibarrako derbian, ez sufritu gabe ordea (1-2)\nTestua, argazkiak eta bideoak: Hasier Larrea / 2019ko otsailak 10, igandea\n-Julen Aranbarri 'Buck'\n-Xabi Arrizabalaga 'Arripu'\nTentsioa nabaria zen Aretxabaleta eta Mondraren arteko derbiko lehen minutuetan, bi taldeek behar beharrezkoak baitzituzten hiru puntuak. Sarraigileek dinamika oker batetik atera eta berriz gora begira jartzeko ilusioa zeukaten, baina bizilagunak premia larriagoaz zeuden, jaitsiera postuak besarkatzen baitabiltza.\nLehen minutuetako tanteoan etorri da etxeko taldearen gola, eta Mondrak erantzun nahi izan du bizkor, baina baloiaren jabetza izanda ere kosta egiten zaie aukerak sortzea. Lehen zatiko azken minutuetan lortu du Gorka Erañak bilatzen zebilen baloia, eta berdinketa ezarri du markagailuan.\nAtsedenalditik bueltan errespetu handiz zelairatu dira bi taldeak, eta ez da joko jarraikor handiegirik ikusi. UDA-ko erdilari batek bigarren txartel horia jaso du kontraeraso bat geldiariazi nahiean eta aldageletarako bidea hartu du. Jokalari bat gehiagorekin, Mondrak hegalak aprobetxatu ditu, eta Iñigok Oihani emandako sakoneko baloi bat azpitik erdiratu du lateralak, eta Asier Sanchezek sareetara bultzatu du.\nOndorengo minutuetan sufritzea tokatu zaie zurimoreei. Aretxabaletarrek kementsu egin dute gora, eta izan dituzte gola sartzeko aukera majoak, baina Xabi Olano atezaina ezin hobeto moldatu da atepean. Hiruzpalau jaurtiketa garbi atera ditu tolosarrak, etxeko taldearen kalterako.\nAzkenean Mondrak ondo landutako garaipena lortu du bizilagunaren etxean. Datorren astean ligako bigarren sailkatuaren bisita jasoko du Mojategin, Anaitasunarena hain zuzen.


KZgunearen araudia - KZgunea\nKZguneak erabiltzaileen eskura jartzen du bere araudia, web-orri honetan bertan kontsultatzeko edo esteka honetatik deskargatzeko\nAraudiaren xedea eta aplikazio-eremua\n1. artikulua.- Araudiaren xedea\nAraudi honen helburua KZgunearen erabiltzaileen eta eskainitako zerbitzuen arteko harremana arautzea da.\nKZgunea kudeaketa-zentroak beharrezkotzat jotzen duenean aldatu ahal izango du araudi hau, eskainitako zerbitzuak etengabe hobetzeko xedez. Araudiaren bertsio-aldaketak KZgunearen webgunean argitaratuko dira, eta zentroetan banatuko.\nKZgunearen zerbitzuak erabiltzeak esan nahi du araudiko eta haren eguneratzeetako arauak onartzea eta betetzea.\n2. artikulua.- Aplikazio-eremua\nAraudi hau Euskal Autonomia Erkidegoko Sareko KZgunea zentro guztietan izango da aplikagarria, baita KZguneak parte hartzen duen plataforma digitaletan ere (Facebook, Twitter, blog, Moodle...).\n3. artikulua.- KZgunearen erabiltzaileak\nEdozein pertsona fisikok eman dezake alta KZgunean, edozer dela ere haren nazionalitatea edota bizilekua, baldin eta 14 urte edo gehiago baditu (araudi honen 9. artikuluan bildutako salbuespen-kasuetan izan ezik) eta indarrean den nortasun-agiri ofizial bat aurkezten badu (NAN, pasaportea, AIZ, gidatzeko baimena).\nErabiltzaile batek ez balitu erabiliko bost urtez KZgunearen zerbitzuak, KZgunearen zerbitzuetara sartzeko bidea erretiratuko zaio.\nEdozer arrazoi dela medio, baja emandako erabiltzaile batek berriro ere alta eman nahi badu KZgunean, izena emateko prozesua errepikatu beharko du. Aurrez emanda zeuzkan datuak ez dira inola ere berreskuratuko.\nErabiltzaile batek noiznahi eskatu ahal izango du KZgunearen zerbitzuetatik baja ematea; horretarako, eskabide bat izapidetu beharko du KZgunearen edozer zentrotan, indarrean den nortasun-agiri bat aurkezten badu (NAN, pasaportea, AIZ, gidatzeko baimena).\n4. artikulua.- Eskubideak\nZentroko langileen arreta jasotzea, euren denbora-erabilgarritasunaren arabera, lehentasun irizpideei erreparatuta, betiere zalantzak argitzeko KZguneak bere sarean ematen dituen zerbitzuen erabilerari buruz.\nZentroak eta zentrootan eskainitako zerbitzuak baliatu ahal izatea, gizon-emakumeen arteko berdintasun-irizpideei lotuta eta sexu-, jatorri- eta/edo erlijio-arrazoiek eragindako diskriminaziorik gabe.\nZerbitzu guztiak doan erabili ahal izatea.\nEuskal Autonomia Erkidegoko bi hizkuntza ofizialetako edozeinetan (euskara edo gaztelania) arreta jaso ahal izatea.\nDatu pertsonalen konfidentzialtasuna bermatuta edukitzea eta zentroetan egindako jardueren pribatutasuna gordetzea.\nKZguneako Formakuntza Eskaintza osatzen duten formakuntza-ekintzetako izen-ematea kudeatzea, gure webguneko gune pertsonalaren bitartez.\n5. artikulua.- Betebeharrak\nKZguneako zerbitzu guztiak baliatu ahal izateko, erabiltzaileek zerbitzuan erregistratu behar dute eta erabilera-araudia onartu.\nKZgunearen helburua gune bat eskaintzea da, herritarrek KZguneak eskaintzen dituen zerbitzuak jaso ahal izan ditzaten. KZguneak ez daude jolastoki gisa pentsatuta; horrenbestez, eskaintzen dituen zerbitzuak bestelako motibazio eta interesetarako baliatu beharko dira, hala nola hezkuntzarekin, lanarekin, ikerketarekin eta abarrekin lotuta.\nZentroaren ardura duten langileak erabateko errespetuz eta adeitasunez tratatzea, eta haien esana entzutea, jokabide erasokor edo oldarkorrik izan gabe eta eraso egin gabe haien askatasun pertsonal-sexualari edota duintasunari.\nInterneten ibiltzeko denbora-mugak betetzea, zentro bakoitzak finkatuta bezala. Lehentasun osoa izango du beti zentroa formakuntzarako erabiltzeak. KZguneak aldatu ahal izango du muga hori, zentroaren inguruabar jakinen arabera, zerbitzua optimizatzeko irizpideak kontuan hartuta.\nEz erabiltzea sexu esplizitua edota eduki xenofoboa, arrazista edo matxista duten webguneak, ezta delituak sustatzen dituzten, legez kanpokoak diren edo indarkeria akuilatzen duten webguneak ere.\nEz erabiltzea instalazioak eta/edo azpiegitura, legez kanpokoak edo desegokiak diren beste edozer jardueratarako.\nZentroko altzariek, hardwareak eta softwareak jabetza pribatua dute, eta hala errespetatu behar dira. Elementu horiei asmo txarrez egindako edozer kalte salatu egingo da agintari eskudunen aurrean.\nHarremanetarako datuak eguneratuta edukitzea, KZguneak bere webguneko gune pertsonalean erabiltzaileen eskura ipintzen dituen bitartekoen bidez (http://www.kzgunea.eus/eu/gune-pertsonala)\n6. artikulua.- Erreklamazioak eta iradokizunak\nGure zerbitzuak eta erabiltzaileen satisfazioa hobetzeko helburuarekin, KZguneak hainbat bitarteko ditu erreklamazioak eta/edo iradokizunak jarri zein adierazteko:\nIradokizunen edo erreklamazioen orri bat eskatzea, egunean gutxienez lau orduz irekita egoten den zentro batean, betiere langilerik libre dagoen bitartean;\nKZgunearen webgunean dagoen esteka (www.kzgunea.eus/eu/erreklamazioak-eta-iradokizunak).\nErantzun pertsonalizatua emango zaie eskatutako erreklamazio guztiei, baldin eta datu pertsonalak egokiro jasota badauzkate. Haien itxarote-denbora gure webgunearen Zerbitzuen Kartan dago zehaztuta.\nKZgunearen ardura izango da erreklamazioak edota iradokizunak kudeatzea, baldin eta lotuta badaude KZguneak eskaintzen dituen zerbitzuen esparruarekin aurrez aipatu dugun Zerbitzuen Kartan.\nKZgunearen zerbitzua erabiltzeko araudia\n7. artikulua.- Erabilera-arauak\nNabigazio-zerbitzu orokorraren erabilgarritasuna aldatu liteke, baldin eta KZguneak irizten badu lehentasun handiagoa duela bestelako jardueraren batek bere proiekturako.\nNabigazio-zerbitzuak sarbide-mugapena dauka web-eduki batzuetara sartzen ez uzteko. Alde horretatik, erabat debekatuta dago deskarga-orrietara edota eduki sexual esplizitua duten orrietara sartzea, baita delitu-egintzak sustatzen dituzten, lege-araudia betetzen ez duten, eduki xenofobo edo arrazista biltzen duten edota indarkeria sustatzen duten orrietara sartzea ere.\nKZguneako erabiltzaileen Interneteko nabigazioa monitorizatu egiten da, eta erregistratuta geratzen dira pertsonaren datuak, erabilera-eguna eta -ordua, edota zer eduki bisitatzen diren. Monitorizazio hori urriaren 18ko 25/2007 Legeak eskatzen du (komunikazio elektronikoen datuak gordetzeari eta komunikazio-sare publikoei buruzkoa). Datu horiek informazioa eskuratzeko aztertuko eta/edo lagako dira, eskudun organoren batek eskatuko balitu.\nEzingo da argazkirik egin, ezta bideo edo audiorik grabatu ere KZgunearen barruan, dagokion baimena eskatu ezean.\nInprimagailuaren erabilerari dagokionez, erabiltzaile bakoitzak egunean gehienez 5 orri inprimatu ahal izango ditu, betiere hezitzaileen erabilgarritasunaren eta zentroaren kudeaketa-beharren arabera.\nEkipo informatikoen soinua aurikularren bidez entzuteko, ezinbestekoa izango da hala eskatzen duen KZguneako formakuntza bat egiten aritzea.\nDebekatuta dago janaririk edo edaririk aretoen barruan kontsumitzea.\nKZguneako erabiltzaile orok bizikidetzako eta higiene pertsonaleko arau sozialak zaindu beharko ditu, gainerako guztiak errespetatzeko.\nErabiltzaileek erabat debekatuta edukiko dute telefono mugikorrak edota aretoaren erabilera arrunta nahas dezaketen gailu elektronikoak erabiltzea.\nEkipo bakoitzeko «Deskargak» karpetan biltegiratzen den informazioa publikoa da, eta egunero ezabatuko da. Horri dagokionez, KZguneak ez du erantzukizunik izango erabiltzaileek biltegira litzaketen datuen eta fitxategien gainean. Ezabatutako datuak ez dira beste inolako gailutan biltegiratuko, eta, ezabatu ostean, ezingo dira berreskuratu inola ere.\nDebekatuta dago animaliak sartzea, gidaritza- edo segurtasun-lanak egiten dituztenak izan ezik.\nKZguneak ez du erantzukizunik izango, erabiltzaileek instalazioetan objektu pertsonalak galduz edota lapurtuz gero.\nZerbitzuan alta ematean jasotako erabiltzailea eta pasahitza pertsonalak eta besterenezinak dira, eta ez dira hirugarrenei ematekoak. Segurtasun-kontuak direla eta, gomendatzen da aldatzea tartean behin sartzeko pasahitza, KZgunearen webguneko gune pertsonaletik.\nAurrez aurreko formakuntza-ekintzetan norbere gailuren bat erabiliz gero, erabiltzaileak honako hauek onartuko ditu:\naitortzen duela gailuak bereak direla;\nbere ardurapean jarraitzen dituela hezitzaileen aholkuak, eta hezitzaileak zein KZgunea ez direla arduratuko gailuen gainean egindako edozer ekintzaz;\nKZguneako langileek ez dutela manipulatuko gailua inola ere;\nez dela laguntzarik eskainiko inolako sistema eragilerik edota softwarerik instalatzeko;\nerabiltzailearen ardura dela erabat gailuaren zaintza, zerbitzuak irauten duen denbora guztian;\nezingo direla gailu informatikoak/periferikoak biltegiratu edo utzi KZgunearen zentroan;\nKZguneak ez duela ardurarik hartuko gailuarekin zentroan gertatzen denari buruz.\nKZgunearen helbide elektronikoaren titularrak kontuan izan beharko du, posta-zerbitzura sei hilabeteko tartean sartu ezean, baieztatu egin beharko duela posta-helbidearen jarraitutasuna titular gisa, denbora hori igaro ostean eta KZguneak dagokion komunikazioa egin ondoren. Baieztatu ezean, baja emango zaio helbideari behin betiko, eta ez du aukerarik izango hura berreskuratzeko.\nKZguneako ikastaroak egiteko altan ematen diren helbide elektronikoak, sortu eta 15 egunera emango zaie baja, sortutako formakuntza-esparruaren barruan bakarrik biltzen baitira.\nBerehala baja emango zaio KZgunearen helbide elektronikoari, egokiro erabili ezean.\n8. artikulua.- Ordutegiak\nKZgunea bakoitzaren ordutegia gure webgunearen barruko zentroaren fitxan dago jasota:\nBi ordutegi mota daude:\nUdalak zabaldutako ordutegia: Zentroaren irekiera-ordua, KZguneako langileekin edo gabe. Hezitzailerik ez dagoenean, Udalak hartuko du irekitzeko ardura.\nKZguneako pertsonala dagoen irekitze ordutegia: Gure hezitzaileak KZgunean izango diren ordutegia.\nKZguneako hezitzaileen lehentasuna formakuntza-jarduerak egitea da; hori dela eta, halako jarduerak egitean, ez da posible herritarrentzako arreta-zerbitzua eskaintzea.\nKudeaketa hobetzeko eta zerbitzua kalitate handiagoz emateko, kontsulta pertsonalizaturen bat behar denetan, zentroarekin harremanetan ipini beharko da, hitzordua zehazteko.\nEra berean, IT-Txartela probak egitera bideratutako saioetan, probak egiteko zentroetako aretoak itxita egongo dira publikoarentzat.\nKZguneak ez du bere gain hartuko zentroetan gertatzen den jardunaren gaineko ardurarik, hezitzailea falta den ordutegietan.\n9. artikulua.- Erabiltzaileen adina\nKZguneako erabiltzaileek 14 urte edo gehiago izan beharko dituzte, Udalak adin txikiagoko inor sartzea eskatu ezean. Kasu berezi bakoitza kontsultatzeko, zentroaren fitxa kontsultatu liteke gure webgunetik:\nAdingabeak KZgunean sartu ahal izateko, legezko tutoreek baimen-orri bat bete eta sinatu beharko dute nahitaez (KZgunearen zentroetan eskura daitezke).


Gran Via (zinema) - Wikipedia, entziklopedia askea.\nGran Via (zinema)\n43°15′43″N 2°55′50″W / 43.261839°N 2.930458°W / 43.261839; -2.93045843°15′43″N 2°55′50″W / 43.261839°N 2.930458°W / 43.261839; -2.930458\nOn Diego Lopez Harokoaren Bide Nagusia 19-21\nGran Via Zinema izen bereko Bilboko etorbidean antzina egondako zinema da. 1946an zabaldu zen On Diego Lopez Harokoaren Bide Nagusiko 19 eta 21 zenbakien artean.\nGran Via zinema Zinebi zinemaldiaren lehen egoitza nagusia izan zen 1959tik aurrera. Hiriko areto bakarreko zineekin gertatu bezala, Gran Via zinemak ezin izan zion multizinemen konpetentziari aurre egin eta 1990eko hamarkadan ateak itxi zituen.\n2000ko hamarkadan Euskaltel telefonia enpresak zinema berritu eta Euskaltelium izeneko gunea egokitu zuen zineman. Bertan, interneterako sarbidea zuten ordenagailuak eta Euskaltelen zerbitzuak eskaintzen ziren. Horrez gain, uztailero Euskaltel-Euskadi txirrindularitza taldearen kamiseta banatzeko erabiltzen zuten.\n2009an BBK eta Arriaga Antzokiak akordioa sinatu zuten, 2010etik aurrera Gran Via zinema ekitaldi kulturaletarako erabiltzeko.\nBilboko zinemen zerrenda


Juan Abasolo: "@okerreko Batu daiguzan indarrak: https://moodle…" - Mastodon.eus\n2021(e)ko Urr 08, 06:50\nMila esker atzo baliabideak proposatu zenizkidatenoi. Saiatuko naiz horiekin ensaladila bat egiten nire klaseetan gaia tratatzeko. Gauza da konturatzen naizela nola GAFAMek klasearen esparrua inbaditzen duen, unibertsitatean ere. Nik ikerketa teknikak irakasten ditut hiru gradutako lehen eta bigarren mailetan. Eta, nahiz eta nik hortik ezer ez proposatu, tatxan, beti agertzen dira Gafam ditxosoak\n2021(e)ko Urr 08, 06:52\nAdibideak jarriko ditut:\n- Ikerketa lanei lotutako bilaketa bibliografikoak egiteko google erabiltzea eta, asko jota, google scholar. Ikasleei ez zaie ezta bururatzen EHUko liburutegiko katalogoa (hein baten digitalizatua dagoena jada) kontsultatzea, are gutxiago Dialnet bezalako bilatzaile bat. Irakasle askok esaten diete ikasleei Google Scholar dela bilatzailerik onena.\n2021(e)ko Urr 08, 06:57\n- Horrekin lotuta EHUko liburutegiak aste honetan konfirmatu dit haien apustua, bibliografia kudeatzaileei dagokionena, kode itxiko tresna pribatua dela, alegia Refworks. Badakitela badaudela Zotero bezalako tresna ireki eta libreak baina horren alde egiten dutela apustua. Zergatia galdetu dudanean, ez dut erantzunik jaso. Baina hori beste kontu bat da\n2021(e)ko Urr 08, 06:59\n- Ikasleek nire klaseetan datuak sortzeko teknika ezberdinak ikasten dituzte (inkesta estatistikoa, elkarrizketa sakona, talde-eztabaida...). Automatikoki pentsatzen dute teknika horien subjektuak bilatzeko era onena "sare sozialetan zabaltzea" dela. 45 galdera itxi dituen inkesta bat nola hedatuko luketen galdetzean, lehen erantzuna beti da: instagrametik. Kostatzen da azaltzea gehienetan modurik okerrena dela inkesta bat hedatzeko\n2021(e)ko Urr 08, 07:01\n- Noski, inkesta haientzako google forms da. 4. mailara heldu eta Gradu Amaierako Lanak egitean, inkestak egiten dituzten gehienek pataforma hori erabiltzen dute eta irakasleek ontzat ematen dute. EHUk eskaintzen duen alternatiba, berriz ere, inkestak egiteko plataforma itxi baten (Encuestafacil) harpidetza korporatiboa ordaintzea. Galdetu nuen zergatik ez LimeSurvey instalatu (adibidez) EHUko zerbitzarian. Silence.\n2021(e)ko Urr 08, 07:03\n- Klaseko egunerokoan ere kolatzen da etengabe. Ikasleentzako taldeko lana = google docs. Estatistikan asko insistitu behar diet, ia debekatu ere, Libreoffice Calc erabiltzeko, haiek nahi dute dena Docs-eko Sheets aplikazioan egin (zeinak, bide batez esan dezadan, formula asko gaizki aplikatzen dituen). Idatzizko lana bada, are zailagoa da ddocs konpartitu horretatik ateratzea. Ordenagailu parean dauden denboraren %99a google-en logeatuta pasatzen dute\n2021(e)ko Urr 08, 07:07\n- Horrekin loturik, aurreko ikasturtean zerbitzu informatikoari eskaera igorri nion, eskatuz eGelan (EHUko moodleen izena) inplementatzeko tresna bat dokumentu kolaboratiboentzako (adbibdez, Collabora Online). Horrek emango luke aukera ikasleek lan kolaboratiboa moodle barruan egiteko, eta niri haien lanaren gainean komentario eta zuzenketak egiteko. Erantzun zidaten "erabakia hartzen denean jakinaraziko dizugu". Ez zuten erantzun. Aurten berriz idatzi dut "erantzun bat nahi dut" esanez. Nope.\nJuan Abasolo @juan@mastodon.eus\nBatu daiguzan indarrak:\nHori erabilten juek Mondragon Unibertsitatean, UEUn, Akisgranako Unibertsitatean eta etxakixat nun gehiago.\nEskatu egik heuk pe; hartara, gitxienez hiru ixango gozak :-D\n2021(e)ko Urr 08, 10:52 · · Web · 1 · 0 · 0\n2021(e)ko Urr 08, 11:53\n@juan etherpad nik asko erabiltzen dut ingurune ugaritan baina esango nuke ikasketa ingurunean hobe dela Collabora, gainera moodle barruan integratzen da eta horrek ematen du taldeka erabili edo kalifikatzeko aukera, besteak beste\n2021(e)ko Urr 09, 22:00\nBa, Collabora berriro probatu behar nuke orduan. Niri Etherpadek ikasle askorekin emaitza hobeak eman dizkit Googlek berak baino.\nBaina akaso hura ere erabil daiteke.\nNik, gaur gaurkoz, Framapad erabiltzen dut eta estekak eurei pasatu. Emaitza interesgarriak. Holakoren batean ea aurkeztea dudan, sekula indexatukl ez den horietariko batean edo.\n2021(e)ko Urr 11, 11:40\n@juan bai! Nik ere framapad erabili izan dut, edo nire Nextclouden sortzen ditudan dokumentuak, baina uste dut Collabora egelan bertan integreatzeak badituela bere abantailak... Sekula indexatuko ez den artikulu hori idatziz gero, abisatu eta gustura irakurriko dugu!


2017-10-29 - Goierriko Hitza : Goierriko Hitza\nGiro paregabea Zaldibiako Ardiki Egunean\nIxabel Olano Segurola plaza\nAmpo Ordizia garaile Getxo Artearen aurkako euskal derbian\nUrki Balerdi: "Herri bezala eskaintzen duen guztia aprobetxatzen jakin izan dugu"\nIbilgailu klasikoen topaketak eman dio amaiera Legorretako kultur asteari\nErrekor berria Ataungo Hiru Auzoetako 35.korrikaldian\nKirol taldeen aurkezpeneko bideoa\nOstiralean Urretxu eta Zumarragako futbol, eskubaloi, saskibaloi eta areto futbol taldeak aurkeztu zituzten Ederrena pilotalekuan. 700 jokalari inguruk parte hartu zuten. Lau talde hauek elkarrekin lan egiten ari dira eta\nZerain: Paisaia eta kultura bat eginda\nHERRIZ HERRI. 260 biztanle inguru dituen Goierriko herria da Zerain. Aizkorri mendilerroaren babesean dago, eta Aralarren begiradapean bizi da. Bere txikian, Zerainen beraren eta zeraindarren mendeetako historiaren eta ondarearen museo bizia da herria.


Nola deskargatu iOS 10 blokeatze pantaila Apple iPhone | tik Androidea\nDeskargatu iOS10 blokeo pantaila\nGaur Android pantailako blokeo pantailako aplikazioa aurkeztu eta gomendatu nahi dut, sinpletasuna eta erabiltzaile interfaze zaindua direla eta, oso gogora ekartzen didana blokeatu pantaila iOS10, erabiltzen duten blokeo pantaila Apple terminalak, hala nola iPhone eta iPad.\nHorren guztiaren bitxikeria eta grazia handiena ematen didana da aplikazio hau Google Play Store dendan eguneroko bilaketan topatu izana, bila nenbilela. Android Nougat UI berria simulatzen duen blokeo pantaila, hau da, mezu honen hasieran utzi nizun erantsitako bideoan ikus dezakezun bezala, honek ez du zerikusirik Android 7 erabiltzaile interfazearekin.\nAplikazioaren izenak erantzuten dion arren Android-erako Nougat Lockscreen, horrek deskargatu eta instalatzera bultzatu ninduen, aplikazio honek ez du zerikusirik zure blokeo pantailako Android N UI berriarekinAitzitik, Apple terminalen blokeo pantailan, hala nola iPhone eta iPad iOS10 sistema eragilearen bertsioan jasotako esperientzia eskaintzen digu.\nBeraz, hala ere gomendatzea erabaki dut baina bilatzen ari diren guztientzat Ezin hobeto simulatu iPhone eta iPad iOS10 blokeo pantaila.\n1 Baina, zer eskaintzen digu Android-erako Nougat Lockscreen-ek?\n2 Deskargatu Android-erako Nougat Lockscreen doan Google Play dendatik\nBaina, zer eskaintzen digu Android-erako Nougat Lockscreen-ek?\nBere izena bizitzetik urrun, Android-erako Nougat Lockscreen-ek Appl-en iPhone eta iPad-en iOS10 blokeo pantailaren itxura trazatzeko aukera eskaintzen digueta. Blokeatzeko pantaila oso sinplea eta bisuala, gure terminalak babesteko balioko duena, desblokeatuz segurtasun sistemarik gabe edo PIN segurtasunik gabe irristatuz.\nNabarmendu beharreko berezitasunen artean, zenbait alderdi interesgarri aipatu behar dira, hala nola, aukera aktibatu blokeo pantailaren soinua, bibrazioa aktibatu, aldatu aplikazioaren horma papera atzeko planoen liburutegian hautatuta edo Android galerian hautatuta.\nGuztien artean erakargarriena izenarekin egindako doikuntza baten eskutik dator Ezarri Testu Diapositiba utzi guri aplikazioaren oinarrian bistaratutako testua guztiz aldatu eta pertsonalizatu eta zer esaten digu ingelesez Irristatu desblokeatzeko, hau da, irristatu desblokeatzeko. Nik pertsonalki, mezu honen hasieran utzi dizudan erantsitako bideoan erakusten dizudan moduan, testu hau nire izenarekin pertsonalizatzea aukeratu dut, hau da, Francisco Ruiz, eta egia da oso-oso polita dela eta Aukera hau deigarria da blokeo pantailan agertzen den testua pertsonalizatu ahal izateko.\nBestalde, aplikazioak nolabaiteko modua du Calcadito kontrol zentroa ere iOS10era Horrekin, blokeo pantailatik gora mugitu soil batekin Toogles edo sarbide zuzenak sarbidea izango dugu Wifi, Bluetooth, pantailaren biraketa, distira, kalkulagailua, linterna eta ezkerreko aldera irristatuz gero, mota bat sartuko dugu Widget-en musika erreprodukzioa kontrolatzeko.\nAplikazioa grafiko aldetik oso ona izan arren iOS10 blokeo pantailaren simulazioa, Erabiltzaileak proba pixka bat desinstalatzen amaitzen duen akats larria du, eta hori da oraindik ere Android jakinarazpenetarako sarbide baimenak ematen dizkizu eta jasotako jakinarazpenetarako harrera zentro gisa erabiltzeko gortina berezia izanda, aukera horrek ez du funtzionatzen geroztik blokeo pantaila mota hau erabiltzen ari garen bitartean ezin izango ditugu jasotako jakinarazpenak ikusi.\nJakinarazpenak ikusteko sartzeko, bai edo bai beharko dugu, momentuz gutxienez eta garatzaileak arazo hau konpondu arte, desblokeatu gure Android gure Android terminalaren jatorrizko jakinarazpen gortina edo gortina bistaratzeko.\nDeskargatu Android-erako Nougat Lockscreen doan Google Play dendatik\nArtikuluaren bide osoa: Androidea » Berri » Deskargatu iOS10 blokeo pantaila\nEskerrik asko Androisis oso ondo loockscreen ??\nHonor 8 Lite-ren lehen irudiak MWC 2017 aurretik iragazi dira


«Gure ofizioan familia eta jendeen bihotzean sartzen gara» | «Gure ofizioan familia eta jendeen bihotzean sartzen gara» – iparraldekohitza\nJean Larrieu Luro Fundazioko erizain burua\nJendearekiko hurbiltasuna hautatu du. Dena ematen ari den erizain burua da Jean Larrieu (Baiona, 1958), zinez umoretsua, baina lanari seriotasunik kentzen ez diona. Kontatu du nola Luro Fundazioak paisaiaren parte bada ere aldaketa sakonak pairatu dituen, eta horren lekuko izan da. Aita-amak kanpotik jinak ditu, eta bera errotik laketu da. 1983an sartu zelarik, Larrieu lehen artatzaile gizona izan zen, seroren artean. Luro Fundazioaren 90. urtebetetzeen karietara, animazioak antolatu dituzte, azkena gaur. ‘Hitza’ izan da berrien hartzen.\nSeroren arteko gizona izan zara.\nLehen gizon artatzailea izan nintzen. 80ko urteetan, gizon artatzailea bakanetan ikusten zen; beraz, emazte xaharrengana joaten nintzelarik garbiketa intimoaren egiteko, «a… xuhaure xirea?» galdetzen zidaten. Orduan, nik, «egon, egon, joanen nuxu emazte baten xerka!». Beraz, tarteka, neskengana abian nintzen, eta «delako horrek nahiago du emazte bat». Haatik, orain, ideia zaharkitua da.\nGizonek gizonak nahiago?\nEz, zeren eta neska baitute irudikatzen artatzeaz okupatzen, garbiketa intimoak, oinazea… Serorengandik haste. Ene lana baliagarria izan daiteke indar lanetarako, norbait altxatzeko, adibidez.\nLuro Fundazioa, zahar etxeaz gain, klinika ere bada?\nLuro andere-jaunek sortu zutenetik, 1924an, izan da klinika eta zahar egoitza.\n2005ean aldaketa jin zen.\nKlinikaren norabidea arrunt aldatu zen. Zuzendaritza ohartu zen dena egin nahi izatea ezinezkoa zela, kirurgialariek orotarik egiten baitzuten. Orduan, bakoitza bere arloan sakondu zen; hezurra, tripa, zainak, begiak… Ezin izan genuen segitu, behar baitzen material gero eta gehiago, biziki garestia, mantenua eta kontrolak… Ebakuntzak, aldiz, ttipituak ziren. Hala segituz gero, hilen ginatekeen. Beharrik 2005ean Unazobizkai eta Lhosmot medikuek erabaki zutela kirurgia utziko genuela eta osasun etxea baizik ez genuela praktikatuko [egonaldi laburrekoa].\nHala, eritasun edo ebakuntza aski larriaren ondorioz etxera segidan joan ezin den adinduna artatzen dugu. Autonomiara buruz laguntzen dugu, eta familiekin ere ikusten pertsonaren geroa. Geriatrian berezituak gara. Gainera, azkenetan diren eriendako ere eskumena badugu, laguntzeko. Lhosmot eta Unazobizkai medikuek anitz markatu ninduten; kirurgia kanbiatzeari esker, salbatu dituzte lanpostu guziak. Buruargitasuna ukan zuten norabidez aldatzeko. Zaila izan zen.\nUsu galdetzen ziguten, «non ari zara erizaintzan?»; erreanimazioan, kirurgian, anestesian, «ongi!», baina zaharrekin arituz, «uf». Hori dugu pairatzen ofizioan, hierarkia. Kirurgian gauza anitz ikasi ondotik zaharrez okupatzea domaia zela zioten! Eta jendea ere ez kontent: «Ez duzue gehiago kirurgiarik eskainiko?!».\nZer aldatu zen zure ofizioan?\nZaharrekin aritzea bertze lanbide bat da; zinez bihotz-berogarri da, zahartzaroa hunkiz jendeen muinera sartzen baikara. Zaharrak beren biziaren bidegurutzean dira, baina aldi berean arra-haurrengandik hurbil. «Zer eginen dugu zuen ama zaharrarekin? Etxerat ekarri? Edo plazatzen, nola lagunduko diogu hiltzen»… Kirurgian, jendea egun pare batez egon eta etxerat abian da. Hor, aldiz, familia eta jendeen bihotzetan sartzen gara, sekretu profesional eta diskrezio azkarrarekin familia bakoitzak bere historia bizi dezan. Beraz, jendearen intimitatean sartzen gara. Entseatzen gara familiak laguntzen, pazientearen osagarria hobetzen. Familiek eta pazienteak nahi dutena eta guri iruditzen zaiguna egin behar dena entseatzen gara josten, eta ez da batere aisita, baina liluragarria da.\nJendea gogo onez jiten dea?\nHistoria guziak bereziak dira. Segurtasuna hartzen bada ardatz, eta psikologo edo bedeziak lagundurik, aski ongi gertatzen da, familiek ere ez dezaten sobera beren burua hobendun sentiarazi.\nEuskara orotan duzue.\nAspalditik ele bitan ari gara dena ezartzen, Euskararen Erakunde Publikoaren laguntzaz. Gainera, langileriaren %80 euskalduna denez, berehalako itzulpenentzat ez dugu arazorik. Antton Lukuk ere usu laguntzen gaitu. Orain, obra berrian seinaletika osoa ele biz ezarriko dugu.\nEuskara garrantzitsua zaizu?\nEz da garrantzitsua, normala da. Baina inportantea da, kur-kur-kur. Naturala eta bistakoa zait.\nZein da proiektu berria?\nZahar partea atxikiko dugu, eta puska ttipi bat eraikiko. Gela kopuru bera ukanen dugu, baina baldintza onetan; ostalaritza mailan hobetuko gara.\nGarazi eta Baigorriko jendea da sustut heldu, eta Amikuzekoa ere poxi bat. Orotarat, 120 bat langile gara. Klinikan, 35 lagunendako lekua dugu, eta zahar etxean, 95endako. Oro betea dugu.\nZahar etxea, azken geltokia?\nUsu, zahar etxea azken buruko aterabidea da, nehor ez baita gehiago arduratzen ahal aita edo amaz. Beraz, hori baikortu behar da, segurtasunaren izenean jabaldu. Ongi zaindua izanen delako.\n90 urteen kari zer egiten duzue?\nFundazioa zitadela bezala da; betidanik hemen da, paisaiaren parte. Pribatua, baina irabazteko xederik gabeko elkartea da. Ez da nagusia aberasteko, zerbitzu publikoa baita. Ez du estatuak kudeatzen, baizik boluntarioez egina den administrazio kontseiluak. Nahiz eta erran tarteka hetsiko zela. Hastapenean serorer emana izan zen, eta haien ideia herentzian dugu; erlisionezkoa, serora, komunitate, kalostrape… Lehen, komunitatearen leloa zen Ongia egin harrabotsik gabe, betidanik. Orain, aldatu da; zuzendari berriak artikuluak argitaratzen ditu egunkarietan, diputatuak gomitatzen, marketina. Egia da garaia ere hala dela. Aste guzian animazioak ukan ditugu.\nErrateko «lagun gaitzazue!». Ez baita ideiarekin aski. Osagarri munduan erabakiak urrunetik hartzen dituzte; beraz, Frantziako mapa hartzen badute biziki hauskorrak gara, ttipiak. Ongi egiten dugun hori erakutsi eta jakinarazi nahi dugu, ttipia bagara ere lan ona egiten baitugu. Proiektu berria egokia da; hautetsier erakutsi diegu, eta baiezkoa eman digute. Orain ari gara aitzina, beren buruetan sartzen baita. Zerbitzu ttipia baina ezagutua ematen dugu.\nNola euskaratu zinen?\nDantza eta kantu talde horietan parte hartuz, eta ezagutzek egin dute gehiago jakin nahi izatea euskal jendeari buruz, bertako historiaz, eta emazte euskalduna ere ezagutu nuen, eta gero haurrak jin zirelarik bistakoa zitzaigun hizkuntzaren transmititzea. Eta liturgian ere bada lan anitz eginik euskaraz.\nParte hartze antidemokratikoa


%7,9ra jaitsi da positibotasun tasa Hego Euskal Herrian - Zarautz - Zarauzkohitza.eus\n%7,9ra jaitsi da positibotasun tasa Hego Euskal Herrian\nMireia Galarza Bastida 2021-04-04 14:03\nHerenegun Hego Euskal Herrian izandako kopuruarekin alderatuta, kasu positibo gutxiago atzeman zituzten atzo. Guztira 8.085 PCR eta antigeno test egin zituzten Hego Euskal Herrian, herenegun baino 109 gehiago.\nEusko Jaurlaritzako Osasun Sailak eta Nafarroako Gobernuko Osasunbideak argitara eman dute atzoko probetan hautemandako kasu positiboen kopurua. Hego Euskal Herrian 8.085 PCR eta antigeno test egin zituzten, eta horietatik 645 izan ziren positiboak. Kopuru horrekin, %7,97an kokatzen da positibotasun tasa, herenegun baino puntu bat inguru gutxiago.\nAraban, Bizkaian eta Gipuzkoan, 6.508 proba egin zituzten, eta horietatik 491 izan ziren positiboak. Lurraldeka begiratuz gero, Bizkaian zenbatu zituzten kasu gehien; 202 kasu detektatu zituzten han, herenegun baino 11 kasu gutxiago. Gipuzkoan, berriz, 197 kasu zenbatu zituzten –herenegun ere kopuru bera izan zen– eta 87 positibo Araban. Hiru lurraldeetako positibotasun tasa, beraz, %7,5ekoa da gaur gaurkoz. Nafarroan, berriz, 1.577 test egin zituzten, eta 154 positibo atzeman; kutsatze tasa, beraz, %7,6koa da Nafarroan, herenegun baino %0,2 gutxiago.\nOspitaleen egoerari buruzko informazioa ere eman du Osasun Sailak. Zehazki 53 pertsona ospitaleratu zituzten atzo, herenegun baino bost pertsona gehiago. Era berean, gogorarazi du "COVID-19a duten" 95 pertsona daudela uneotan Zainketa Intentsiboen Unitatean.


Rubidioa elementu kimiko bat da, Rb ikurra eta 37 zenbaki atomikoa dituena. Metal alkalinoen taldeko elementu metaliko zuri zilarkara eta biguna da. Rb-87 isotopoa, naturan berez existitzen dena, apur bat erradioaktiboa da. Rubidioa oso biguna eta oso erreaktiboa da. 1. taldeko gainerako elementuen antzeko ezaugarriak ditu, esaterako oxidazio azkarra Lurreko airearekin kontaktuan.\nRubidioa elementu kimiko bat da, Rb ikurra eta 37 zenbaki atomikoa dituena. Metal alkalinoen taldeko elementu metaliko zuri zilarkara eta biguna da. Rb-87 isotopoa, naturan berez existitzen dena, apur bat erradioaktiboa da. Rubidioa oso biguna eta oso erreaktiboa da. 1. taldeko gainerako elementuen antzeko ezaugarriak ditu, esaterako oxidazio azkarra Lurreko airearekin kontaktuan. (eu)\nkubikoa, aurpegietan zentratua\nis prop-eu:behekoa of\nis prop-eu:goikoa of


About: Todo Takatora\nTodo Takatora (japonieraz 藤堂高虎, 1556ko otsailak 16-1630eko azaroak 9), Japoniako historiako Azuchi-Momoyama aroa eta Edo aroaren arteko daimyō japoniar bat izan zen. Takatorak, oso jatorri xumea izan zuen, eta bere karrera militarra, ashigaru soldadu bezala hasi eta daimyo boteretsu bezala amaitu zuen. Bere bizitzan zehar, zazpi aldiz aldatu zuen jaun feudalez, eta hamar pertsona ezberdinentzako lan egin zuen, azkenean, bere azken maisua izan zen Tokugawa Ieyasuri leial izan zitzaion arren. Takatora, ospetsua da, gainera, gazteluen planifikazioan zuen abileziagatik.\nTodo Takatora (japonieraz 藤堂高虎, 1556ko otsailak 16-1630eko azaroak 9), Japoniako historiako Azuchi-Momoyama aroa eta Edo aroaren arteko daimyō japoniar bat izan zen. Takatorak, oso jatorri xumea izan zuen, eta bere karrera militarra, ashigaru soldadu bezala hasi eta daimyo boteretsu bezala amaitu zuen. Bere bizitzan zehar, zazpi aldiz aldatu zuen jaun feudalez, eta hamar pertsona ezberdinentzako lan egin zuen, azkenean, bere azken maisua izan zen Tokugawa Ieyasuri leial izan zitzaion arren. Takatora, laster bultzatua izan zen Toyotomi Hideyoshiren anaia txikia zen Hashiba Hidenagaren agindupean, eta Korearen japoniar inbasioetan parte hartu zuen, non Hideyoshiren flotaren komandantea izan zen. Garai horretan, Iyo-Uwajima hana eman zioten, 70.000 kokutan balioztatua zegoena 1600ean gertatu zen Sekigaharako guduan, Tokugawa Ieyasuren aldean borrokatu zuen, gudu honen ondoren, feudo handiago bat jaso zuelarik, Iyo-Imabari, 200.000 kokutan balioztatua. Beranduago, Tsuko jaun bihurtu zen, honek, bere domeinuak, 320.000 kokura handitu zituelarik, Takatora, ospetsua da, gainera, gazteluen planifikazioan zuen abileziagatik. Bere azken partehartze garrantzitsuetako bat, Osakako setioan izan zen. (eu)\nTodo Takatora (japonieraz 藤堂高虎, 1556ko otsailak 16-1630eko azaroak 9), Japoniako historiako Azuchi-Momoyama aroa eta Edo aroaren arteko daimyō japoniar bat izan zen. Takatorak, oso jatorri xumea izan zuen, eta bere karrera militarra, ashigaru soldadu bezala hasi eta daimyo boteretsu bezala amaitu zuen. Bere bizitzan zehar, zazpi aldiz aldatu zuen jaun feudalez, eta hamar pertsona ezberdinentzako lan egin zuen, azkenean, bere azken maisua izan zen Tokugawa Ieyasuri leial izan zitzaion arren. Takatora, ospetsua da, gainera, gazteluen planifikazioan zuen abileziagatik. (eu)\nTodo Takatora (eu)


BasqueTrade & Investment, euskal enpresak nazioartekotzeko atea - Albisteak - Basque Country | Euskadi.eus\nBasqueTrade & Investment, euskal enpresak nazioartekotzeko atea\nNazioartekotzea oinarrizko elementu bilakatu da enpresa-hazkuntza eta -lehiakortasuna garatzeko, eta, dagoeneko, ia edozein konpainiaren estrategian jaso da, konpainiaren tamaina edozein dela ere.\nEusko Jaurlaritza enpresek beren negozioa kanpora orientatzeko duten beharraren kontzientze da, eta, hala, beste urrats bat gehiago eman du bere nazioartekotze-zerbitzuak emateko, eta BasqueTrade & Investment sozietatea sortu du; SPRIren nazioarteko prestazioen portfolio zabala eta Eusko Jaurlaritzako Ekonomiaren Garapen eta Azpiegitura Sailaren Nazioartekotze Zuzendaritzaren lana batzen ditu.\nSozietate berriak eraginkortasun eta espezializazio handiagoa eskaintzen du, bezeroarengandik eta bere behar zehatzetatik hurbil egoteko bokazio argia du, eta enpresa-jardueraren nazioartekotzearekin zerikusia duten zerbitzu, programa eta aktibo guztiak batzen ditu. Haren helburua da euskal enpresei beren negozioa kanpo-merkataritzara bideratzen laguntzea, balio erantsiko zerbitzu berriak, analisi lehiakor sakona eta kanpoan Eusko Jaurlaritzaren bulego-sarearen laguntza eskainiz.\nBasqueTrade & Investment enpresa bakoitzaren behar berezietara egokitzen da, zerbitzuak neurrira emateko; horretarako, jarduera esportatzailearen sustapenari begiratzen dio, estrategikotzat jotzen diren merkatuetako enpresa-posizionamenduari eta erakundeek beste herrialde batzuetan finkatzeko behar duten laguntza teknikoari.\nSozietate berriaren zerbitzu-eredua arreta indibidualizatuan oinarritzen da, eta hark Euskadin ditugun giza taldeen ezagutza sektoriala eta kanpoan bulego-sarearen ezarpen geografikoa konbinatzen ditu. Laguntzaile espezializatuak ditugu 70 herrialde baino gehiagotan, eta geure bulegoak ditugu haietako 16tan, Txekiar Errepublikan, Singapurren eta Indian, besteak beste. ETEen eta enpresa handien esku gure Adimen Lehiakorraren Unitatea jartzen dugu; tresna baliagarria da, eta herrialde bakoitzean dauden akordioei eta merkataritza-aukerei buruzko informazioa ematen du, azterlan eta txosten sektorialak eskaintzen ditu eta merkataritza-misioen, jardunaldien, ekitaldien, azoketako partaidetzaren eta gure enpresek kanpoan duten jarduera guztien berri ematen du.\nGainera, BasqueTrade & Investment leihatila bakarra da, nazioartekotze-laguntzak eskuratzeko. Bere webgunearen bidez, une bakoitzean kanpoan enpresa-abentura bati ekiteko dauden laguntzei buruzko informazioa eska daiteke: graduatu berri diren eta atzerrian prestakuntza jaso nahi duten ikasleentzako Global Training bekak, nazioarteko lehiakortasuna hobetzeko Sakondu programa, Zabaldu, Gauzatu, Beint, Elkartu eta Pilotu programetan aurreikusitako laguntzak, besteak beste. Horiek guztiek zenbait laguntza ekonomiko mota eskaintzen dituzte, kanpoan finkatzeko interesa duten erakundeentzako baldintza abantailatsuetan.\nLaburbilduz, enpresa batek nazioartekotzeko proiektua hasteko behar duen informazioa eta laguntza.\nLagundu diezazukegu? Jarri harremanetan BasqueTrade & Investmentekin.


Salgai dago APNABIren 2021eko Gabonetako loteria - Apnabi\n01/10/2021 01/10/2021 Berriak, Bizitza Asoziatiboa\n2021eko Gabonetako Zozketa Berezian 30840 eta 18283 dira APNABI Autismo Bizkaiak jokatzen dituen zenbakiak. Papeleta bakoitza 5 euroan salduko da; zenbaki bakoitzean 2€ jokatuko dira, eta 1€ elkartearen aldeko dohaintza izango da. Gainera, 2021eko Gabonetako Zozketa Bereziaren sari potoloaren azken lau zifrekin bat datorren zenbaki-konbinazioa duen txartela duen pertsonari saski bat emango zaio.\nTxartelak urriaren 4tik (astelehena) aurrera eros daitezke APNABI Lan dendan (Lekuona margolariaren kalea, 11), elkarteak Bilbon dituen bulego nagusien ondoan (Sabino Arana, 69). Dendaren ordutegia 10:00etatik 17:00etara da astelehenetik ostegunera, eta 10:00etatik 16:00etara ostiraletan.\nAipatzekoa da, gainera, APNABI osatzen duten pertsona guztiek partaidetzak saltzen lagun dezaketela. Loteriako taloitegiak (bakoitzak 50 txartel ditu) ere dendan daude, nahi duenak hartzeko moduan, baina erreserba egin daiteke 94 465 14 34 (Marta) telefonora deituz, astelehenetik ostiralera, 08:30etik 15:00etara.\nSaldu gabeko loteriaren itzulketa eta saldutakoaren ordainagiriak leku berean entregatu beharko dira abenduaren 13a, astelehena, baino lehen. Loteriaren salmentako dirua Kutxabanken sartu beharko da — 2095 0222 80 9104431710 zenbakiko kontuan —, eta ordainketan taloitegiaren zenbakia eta sarrera egiten duen pertsonaren abizenak adierazi beharko dira. Hori egitea doakoa da.\nUrtero bezala, zozketa tradizional honetako partaidetzen salmentaren bidez, APNABI eta AEN kolektiboa ikusarazten laguntzen da. Gainera, baliabide gehigarriak ematen ditu, autismoa duten pertsonentzako elkarteak garatzen dituen programak hobetzeko.\nAEN, apnabi, autismoa, bilbo, bizkaia, elkartasuna, loteria.


Kamera digitalak | Consumer\nEredu berriek gero eta prestazio gehiago eskaintzen dituzte, baina haien abantailak eta eragozpenak neurtu behar ditugu.\narabera: Asteazkena, 2004ko abuztuaren 18a\nArgazki-kamera digitalak gero eta ohikoagoak dira argazki-dendetan, eta, pixkanaka-pixkanaka, gero eta leku handiagoa hartzen dute ohiko kamerek. Garrantzitsua da teknologia berri horrek eskaintzen dizkigun abantaila eta eragozpen guztiak aztertzea, erosi aurretik.\n-Kamera digitalak, oro har, ez dira hain astunak eta txikiagoak izaten dira, eta, beraz, errazago eramaten ditugu gure joan-etorrietan.\n-Gainera, egin berri dugun argazkia ia berehala ikusteko aukera ematen digu, eta, hala, gure gustukoa den eta gorde ahal izango dugu, edo, asetzen ez bagaitu, ezabatu eta beste bat egin.\n-Kamera digitalek ez dute bobinarik erabiltzen. Argazkiak memorian gordetzen dira. Modeloaren edo txartel grafikoaren arabera, ahalmen handiagoa edo txikiagoa izanen du.\n-Ohiko kamerak baino garestiagoak dira. Baina baloratu behar dugu, halaber, digitalek ez dutela eskorgarik behar, eta “errebelatuak” geuk egin ditzakegula.\n-Kamera ordenagailu batera konekta daiteke egin ditugun argazkiak han pasatzeko. Hori erosoa da, horrela memoria hustu baitezakegu egindako argazkiak galdu gabe. Gainera, gure ordenagailuan argazkien parametroak doitu ahal izango ditugu inprimatzeko. Inprimagailu on bat badugu, inprimatzeko argazki-papera eros dezakegu; beraz, gure kamera digitalarekin egindako argazkien bereizmena eta kalitatea ez dira ohiko kamerekin egindako argazkien oso bestelakoak izango.\nGaur egun, argazki digitalen muga teknikoetako bat da gaur egungo etxeko inprimagailuak ez direla iristen paperean positibatutako argazki batek eskaintzen duen irudi-kalitatera; beraz, oroitzapenak albumetan edo markoetan gorde nahi dituztenek eta haiek inprimatu nahi dituztenek kalitate txarragoko irudiak izango dituzte.\nKamera digital baten irudiak denda espezializatu batean inprimatzea askoz garestiagoa da ohiko bobina bat errebelatzea baino. Prezio batetik bestera ere alde handiak daude, eta komeni da konparatzea.\nerrebelatu fotografía-eu kamera digital


Kanpanzar Arrasate Euskal Ligako 1. mailako taldea izango da 2020/2021ean | Mondraberri Arrasateko Ataria\nHasiera Kirolak ARRASATE ERRUGBI TALDEA Kanpanzar Arrasate Euskal Ligako 1. mailako taldea izango da 2020/2021ean\nTestua: Isei Barbero – ART.\nArrasate Errugbi Taldeko seniorrek Euskal Ligako 1. Mailan lehiatuko dute datorren denboraldian. Horrela erabaki du Euskadiko Errugbi Federazioko zuzendaritzak astelehen honetan –maiatzak 4- izandako Ezohiko Batzar Orokorrean. Jakinekoa da Euskal Ligak etenda geratu zirela martxoa erdialdean Covid-19aren krisi sanitarioaren ondorioz eta, hasiera batean nuluak bezala uzi bazituen ere, Federazioak lehiaketa hauek guztiak –senior, 18 eta 16 urtez azpikoak- amaitutzat ematea erabaki du.\nTestuinguru honetan, “txapelketak amaitu barik daudela kontuan izanda eta, jokatzeke dauden jardunaldiak jokatuta amaierako sailkapena eranskinetan agertzen denarekin alderatuta beste bat izan zitekeela kontuan izanda, ez da inongo txapeldunik izango gizonezko seniorren 1. eta 2. Mailan, ezta 18 eta 16 urtez azpiko kategorietan ere”, ebatzi du Euskadiko Errugbi Federazioak.\nIgoera eta jaitsieren kasuetan, baina, agintariek txapelketak eten zirenean kategoria bakoitzak erakusten zuen sailkapena aintzat hartu dute. Gauzak horrela, Euskal Ligako 2. Mailako igoera fasearen bigarren itzulia hasi berri zegoenean Kanpanzar Arrasate lidergoan zela, Julen Barrutiaren mutilak zuzenean igoko dira Euskal Ligako 1. Mailara. Merezita oso, zalantza izpirik gabe, honako saria, Kanpanzar Arrasatek 2019-2020 denboraldian jokatutako norgehiagoka guztiak irabazi baititu.\nHonetaz galdetuta, taldeko entrenatzailea pozik agertu Federazioak hartutako erabakiarekin: “Hasiera batean, Federazioak aurtengo ligak nuluak deklaratzea erabaki zuenean ez zitzaidan oso bidezkoa iruditu, honezkero ligako %80a jokatuta zegoen eta lau partidu baino ez baitziren geratzen denboraldia amaitzeko”. Zentzu honetan, teknikari zuri-moreak bere taldeak egindako lana aldarrikatzen du: “Jokatutako 16 partiduak irabazi ditugu, horregatik moralki txapeldunak sentitzen gara, nahiz eta Federazioak titulu hori ez eman”.\nAurtengo denboraldia amaitutzat eman eta gero, begi guztiak hurrengoari begira daude jarrita jada eta, kasu honetan ere, zalantza asko daude. Izan ere, 2020-2021 denboraldiaren hasiera osasun egoerak finkatuko du. Aurreko urteetan iraila eta urria inguruan jarri da baloia jokoan eta, horren inguruan, Euskadiko Errugbi Federazioak oraindik ez du inongo iragarpenik egin. Iturri ez ofizialek diote, ordea, “litekeena dela abendura arte Euskal Ligak martxan ez jartzea”. Gauza guztiekin gertatzen ohi den bezala, hilabeteak aurrera joan ahala etorkizuna argitzen joango da.


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Industria-robotika (Modulua)" topic_facet:"Mantentze-lan elektromekanikoa (Heziketa Zikloa). Erdi maila" author_facet:"Urresti, Igor"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Industria-robotika (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Egilea: Urresti, Igor\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Orreaga ahaztu duen herria gara | Orreaga Fundazioa\nInicio/Hasiera > Opinión / Iritzia > Orreaga ahaztu duen herria…\nAitzol Altuna (Orreagako kidea). 778ko abuztuaren 15ean Orreagako Batailan euskaldunok Karlomagnoren gudaroste frankoa garaitu genuen, eta haren ondorengoak jipoitu genituen 824. urtean, berriro Orreagako malkarretan. Gure herriak gure estatua sortu zuen hortik aurrera, eta antolamendu propio bati eman zion forma estatu horren estalpean, gure lege edo foruen bitartez.\nErromatarrek «damnatio memoriae» edo memoriaren kondena zeritzana erabiltzen zuten senatuaren aginduz pertsona edo herri oso baten lekukotasuna ezabatzeko: testu guztietatik kentzen zuten haren izena, haren ohorez eraikitako monumentuak bertan behera botatzen zituzten eta inork ezin zuen ezer idatzi edo esan beragandik. Gure historiak ere «damnatio memoriae» hori jasaten du, baina ez bakarrik gure etsaiengandik.\nIkastolak berreskuratu zituzten gure gurasoek, auzolanean, bertan beren haurrak hezteko, euskaldun gisa, euskal senaz. Haietako batetik irten nintzen ni, eta ikastola berean daude gaur nire haurrak. Euskaldun jaio eta hezi ninduten, horrek markatu du gehien nire nortasuna. Baina zergatik ginen euskaldun? Hau da, nortzuk dira gure gurasoak edo arbasoak? Zeintzuk izan dira gure orain arteko bizitzaren ezagutzak, lorpenak eta porrotak? Koldo Mitxelenak esan zuen bezala, «herri honen misterioa ez da jatorria, bizirik irautea baizik».\nIkastola utzi nuenean, ez nekien erantzuna, inork ez zidan azaldu, inork ez zidan irakatsi; agian, inork ez zekien; agian, gaur ere ez dakite, berdin jarraitzen baitu gure iraupenaren misterioak. Ofizialki misterio bat da gure iragana, Espainiaren historiatik at (edo Frantziaren historiatik at) ez dugu historia edo memoria propiorik. Beraz, nekez eduki genezake nortasun propiorik. Horrela, ni ere inperialismoaren egia ofiziala onartzeko prest nengoen: baserritarrak izan ginen, gure mendi eder baina basatietan ezkutatuta bizi izan gara, zomorroak bagina bezala, beste herriengandik aparte.\nHori ez da arrazionala, ezta gure benetako iragana edo izaeraren bilakaera ere. Horregatik, gure historia ikasteari ekin nion neure kabuz, gure memoria kolektiboa berreskuratu behar nuela sentitzen nuelako. Baina lortzen nituen liburu guztiek ez ninduten asetzen. Ez zen gure historia edo memoria, gu menperatu edo menperatu nahi gintuztenenak baizik: erromatarren, godoen, frankoen, musulmanen, Gaztelaren, Akitaniaren, Frantziaren edo Espainiaren historia idazten dute gure lurretan dauden unibertsitateetatik ateratzen diren historialariek, eta hor gure herria subjektu pasibo bat besterik ez da. Gure memoria liburuetatik eta eskoletatik ezabatu dute, eta horrela oso zaila dugu etorkizun bat edukitzea inoren menpeko izan gabe.\nZergatik ez nuen gure historia nafar estatuaren ildotik harilkatzen galdetu zidan lagun batek behin. Historia bera kontatzen dut orain nire idatzietan, baina zentzua hartu du; horrela bai agertzen da gure herriaren nahia subjektu politiko gisa, gu garelako gure historiaren protagonistak. 778ko abuztuaren 15ean Orreagako Batailan euskaldunok Karlomagnoren gudaroste frankoa garaitu genuen, eta haren ondorengoak jipoitu genituen 824. urtean, berriro Orreagako malkarretan. Gure herriak gure estatua sortu zuen hortik aurrera, eta antolamendu propio bati eman zion forma estatu horren estalpean, gure lege edo foruen bitartez. Koldo Mitxelena ere konturatu zen horretaz: «Euskaldunok kanpotik zetozen inbasoreen kontra errebelatu ginelako eta frankoei eta bisigodoei ez genielako amorerik eman iraun zuen euskarak».\nBere buruari estatu bat eman dion herri zapaldu baten historia da geurea. Beraz, inbasore edo inperialista berriei amorerik emateko prest ez gaudenak gara gaurko nafarrak; Matalas zuberotar matxino eta erresistentzia-buruaren herri-kantuan esaten den bezala, «egiazko euskaldunak tirano arrotzen ohiltzeko (gure ama lurretik botatzeko)».\nHorregatik, abuztuaren 15ean, Pasai Donibanen (Gipuzkoa) elkartzen gara urtero, gure herriaren erresistentzia-historia nornahiri bertan azaltzeko, han dagoen santutxoan giltzaturik aspaldi nafar batek harrizko oroitarri baten zizelkaturik hau idatzi zuelako gure memoria ezabatu ez zezaten: «Orreagara joan ginen eta Pirinio mendietara… Karlomagnoren armadaren kontra borrokatzera, frankoen erregearen kontra, gure Baskoniako herriarekin».


Puydarrieux - Wikipedia, entziklopedia askea.\nPuydarrieux (frantsesez eta ofizialki: Puydarrieux) Okzitaniako udalerri bat da. Administratiboki Frantziako Pirinio Garaiak departamenduan dago, Okzitania eskualdean. 2013an 232 biztanle zituen.\n43° 17′ 08″ N, 0° 23′ 08″ E / 43.2856°N,0.3856°E / 43.2856; 0.3856Koordenatuak: 43° 17′ 08″ N, 0° 23′ 08″ E / 43.2856°N,0.3856°E / 43.2856; 0.3856\nSadournin, Campuzan, Libaros, Puntous, Sentous, Tournous-Darré eta Trie-sur-Baïse\n117 (%51.5) 106 (%46.7)\n2007an Puydarrieux udalerrian erroldatutako biztanleak 232 ziren. Familiak 94 ziren, horien artean 26 pertsona bakarrekoak ziren (9 bakarrik bizi ziren gizonak eta 17 bakarrik bizi ziren emakumeak), 38 seme-alabarik gabeko familiak ziren eta 30 seme-alabak dituzten bikoteak ziren.\n2007an 116 etxebizitza zeuden, 102 familiaren etxebizitza nagusia ziren, 8 bigarren erresidentzia ziren eta 6 hutsik zeuden. 107 etxeak ziren eta 8 apartamentuak ziren. 102 etxebizitza nagusietatik 80 bere jabearen bizilekua ziren, 16 alokairuan okupaturik zeuden eta 6 doan lagata zeuden; 6 etxek bi gela zituzten, 14 etxek hiru zituzten, 13 etxek lau zituzten eta 69 etxek bost zituzten. 61 etxek euren parking plaza propioa zuten azpian. 51 etxetan ibilgailu bat zegoen eta 46 etxetan bat baino gehiago zituzten.\nPuydarrieux udalerriko biztanleria-piramidea 2009an .\n2007an lan egiteko adina zuten pertsonak 138 ziren, horien artean 101 aktiboak ziren eta 37 inaktiboak ziren. 101 pertsona aktiboetatik 90 lanean zeuden (52 gizon eta 38 emakume) eta 10 langabezian zeuden (5 gizon eta 5 emakume). 37 pertsona inaktiboetatik 13 erretiraturik zeuden, 10 ikasten zeuden eta 14 "bestelako inaktibo" gisa sailkaturik zeuden.\n2009an Puydarrieux udalerrian 99 unitate fiskal zeuden, 226 pertsonek osaturik. Pertsona bakoitzeko diru-sarrera fiskalaren mediana urteko 14.999 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 1 ibilgailuen saltze eta konpontze enpresa zen, 1 garraio enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Puydarrieux udalerrian 43 nekazaritza-ustiategi zeuden, 1.134 hektarea erabiltzen.\nSentous (2,2 km)\nTournous-Darré (2,5 km)\nCampuzan (3,2 km)\nSadournin (3,3 km)\nLibaros (3,4 km)\nTrie-sur-Baïse (4,4 km)\nTournous-Devant (4,6 km)\nLustar (5,0 km)\nHachan (5,2 km)\nBonnefont (5,3 km)\nVieuzos (5,5 km)\nLalanne-Trie (5,6 km)\nBetpouy (5,7 km)\nVidou (5,8 km)\nAzken aldaketa 15 martxoa 2021(e)an, 11:32(e)tan\nOrriaren azken aldaketa: 15 martxoa 2021, 11:32.


Hemen zaude: Sarrera » Herri aldizkaria » 2011 » Apirila » Geltoki hutsak\nArgazkiak: Gaizka Otamendi. Testuak: Ainitze Agirrezabala\nDuela 85 urte, 1926ko otsailaren 22an, inauguratu zen Urolako trenbidea. 60 urte egin zituen martxan; gero ordezko autobusak jarri ziren.\nAgur trenari. 60 urtean zerbitzuan egon ondoren, 1986ko uztailaren 14an bere azken bidaia egin zuen Urolako Trenak, eta 1988an betiko ixtea erabakia hartu zen, herritar asko eta asko trena kentzearen aurka azaldu bazen ere. 60. hamarkadan merkantzien garraioa errepide bidezko garraioak ordezkatu zuen, trenari nabarmen eraginez.\nZubirik zubiri.... Trenbideari izena emango zion Urolako ibaiaren bidea egiten zuen, zubien bidez batetik bestera zeharkatuz ibilbide osoan. Metro zabaleko trenbidea zen.\nMaterial mugikorra. Bidaiarientzako zazpi automotore elektrikok eta 21 bagoik eta merkantziarentzako hiru automotorek eta 80 zamabagoik osatzen zuten material mugikorra.\n36 kilometro. Zumarraga-Zumaia arteko trenbidea 36,613 kilometrokoa zen. 20 zubi eta 29 tunel zituen. 17 geltoki eta geraleku zituen. Aurreneko urtean 200 lagunek jardun zuten lanean. Gerra Zibilaren ondoren 100 pertsonara murriztu zen langileria.\nAhuntzak langile bakar. Denborarekin usteltzen joan den trenbidea bidegorri eta pasealeku bezalako onddoekin hornitu da. Beste leku asko igarotzea ezinezkoa da, lurrez betetako tunelak edo sasiak jandako bideak daudelako. Ahuntzak dira horien eguneroko garbitzaile bakarrak.\nMerkantzien garraiorako. Eusko Jaurlaritzaren Merkantzien Negoziorako Planak, Pasaiako portua eta Irun eta Azpeitia arteko garraioa jasotzen ditu, txatarra eta siderurgiako produktuen trafikoa erraztuz. Hainbatek salatu dute Corrugados Gallardo enpresarentzat soilik jarri nahi dela trena, pertsonen garraioa baztertuz.\nTrenaren itxieraren kontrako pintadak. 1986. urtea erabakiorra izan zen Urolako trenarentzat, bertako langileen nahiz bizilagunen manifestaldi eta mobilizazioek ezin izan zuten trenaren itxiera saihestu. Egun, geltoki asko hutsik daude; beste asko, birziklatu egin dira: musika taldeentzako entsegu lokalak, etxebizitza okupatuak... dira. Trenaren Museoa ere bada Azpeitian, tren-linearik ez dagoen herrian.\nGeltokian, trena noiz iritsiko. AHTren eraikuntzak tren sozialaren aldeko eztabaida piztu du. Urolako trafiko arazoak bistakoak dira, eta mugimendu horrek gero eta oihartzun handiagoa du bailaran, herrien arteko trenbide sare eraginkorraren eskaera goraka baitoa. Beraz, geltokian geratuko gara zain, trena iritsi arte.\nEneko Iribar: "Gure aldean irribar gehiago egiten dute" Ainitze Agirrezabala\nGeltoki hutsak Argazkiak: Gaizka Otamendi. Testuak: Ainitze Agirrezabala\nPatxi Azkargorta: "Frontoiak estalia behar du, baina alboak-eta libre dituela" Ainitze Agirrezabala, Mailo Oiarzabal\nLangilea, laguna Eneritz Albizu\nIturbideko alaba Uztarria\nMailu Aizpuru: "Azkoitian oso ondo tratatu izan naute beti" Ainitze Agirrezabala


Zeinek erre nahi ditu hondakinak (8) • ZUZEU\n2003ko ekainaren 11n hitzarmena sinatu zuten Cementos Lemona eta Cementos Rezola enpresek Eusko Jaurlaritzarekin. Ingurumena hobetzeko borondatezko akordioa izena hartu zuen tratuak, eta gisa bereko beste akordio batzuen arteko lehena izan zen. Zementuaren sektorean ingurumen baldintzak hobetzeko konpromisoa hartu zuten enpresek. Bide batez, hondakinak «balioztatzeko» helburua sartu zuten akordioan.\nInstituzioek badakite zementuaren industria kutsatzaile handienetakoa dela, atmosferara CO2 gehien isurtzen duen jardueretako bat dela; baina instituzioek badakite, baita ere, zementuaren industria ezinbestekoa dela. Nola eraikiko dira, bestela, saihesbideetako zubibideak, tren lasterren tunelak, etxebizitzak, presak…? Espainia da ?Galizia, Herrialde Katalanak eta Euskal Herria barne hartuta? Europan zementu gehien kontsumitzen duen herrialdea: Europako Batasuneko 25 herrialdeetan kontsumitzen den zementu guztiaren %20 jaten du Espainiak. Espainiako Bankuaren arabera, 2005ean, familiako 1,54 etxebizitza zeuden eraikiak Espainian. Alegia, munduko tasa altuena zuen. Errepideei dagokionez, berriz, Alemania da, Europa guzian, Espainiak baino autopista eta autobide gehiago dituen herrialde bakarra. Munduko zementu kontsumitzaile handienetako bat ere bada. 2007an, biztanleko 1.248 zementu kilo kontsumitu ziren Galizian, Herrialde Katalanetan, Espainian eta Euskal Herrian. Adibiderako, Luxenburgon, biztanleko 1.275 zementu kilo kontsumitu ziren urte hartan; baina Italian 784 zementu kilo erabili zituzten pertsonako; eta Alemanian, 331 zementu kilo; eta Danimarkan 340 zementu kilo… Gogoan atxikitzeak merezi du, Alemania izan ohi baita zementuaren industriak errauste politiken eredu gisa jartzen duen herrialdeetako bat: Alemaniak, Espainiak baino lau aldiz zementu gutxiago kontsumitzen du.\nEtxebizitza berrien eraikuntzaren krisiarekin batera iritsi da Donostiako eta Bilboko saihesbideak eta tren lasterraren lanak bizkortzea. Kasualitatea? 2007an jo zuen goia zementuaren kontsumoak Espainian. 56 milioi tona kontsumitu ziren urte hartan. 2008an, 42,7 milioi tona kontsumitu ziren. 2009ko urtarrilean %52 amildu zen ?erori ez, amildu? zementuaren kontsumoa. 2009ko urtarriletik urrira, %35,4 jarraitu zuen erortzen kontsumoak. 2009ko lehen hamar hilabeteetan, 24,4 milioi tona zementu kontsumitu ziren(37). Bizkaiko Harrobi Enpresen Elkartearen esanetan, 2008an %20 egin zuen behera agregakinen kontsumoak, eta 2009an berriro jaitsi zen eskaera, beste %6 bat(38). Oficemen elkarteak azaro hasieran emandako datuen arabera, kontsumoa 22 hilabetez jarraian aritu zen erortzen. Espainiako Gobernuak indarrean jarritako Plan E delakoarekin itxaropena duela, baina obra zibil gutxi zeudela, kexu agertu izan da Oficemen, nahiz eta Espainiako Gobernuari esfortzua aitortu. Ekonomiaren atzerakadak eten du zementuaren enpresen azken hamarkadetako irabazien hazkundea, amaiezina zirudiena. Porlanaren krisiak irudi dramatikoa utzi du maiatz honetan, Jose Blanco Espainiako Sustapen ministroak 6.000 milioi euroko murrizketak iragarri zituelarik. Eskuak burura eraman dituzte obra publiko eta irabazi pribatuetako sustatzaileek, murrizketak noren poltsikora eroriko.\nIrudia | zementua | Procsilas | Creative Commons By SA\n2 pentsamendu “Zeinek erre nahi ditu hondakinak (8)”-ri buruz\n[…] https://zuzeu.eus/2011/02/08/zeinek-erre-nahi-ditu-hondakinak-8/ […]


Sasoiko langileak hartzeko higiezinen eta ekipamenduen erregistroa - Eusko Jaurlaritza\nOstatuen erregistroan alta ematea\nOstatuen erregistroan baja ematea\nErregistroan baja emateko eskabidea\nOstatuen erregistroan aldaketak egitea\nErregistroan aldaketak egiteko eskabidea\nKONTSULTATU EAEko sasoiko langileei ostatu ematera bideratutako higiezinen eta ekipamenduen erregistroa: deskargatu dezakezu EXCEL formatuan edo CSV formatuan.\nSasoiko langileek ostatu erregistratu bat erabiltzeko eskubidea dute Arabako Sasoiko Lanaren hitzarmen kolektiboak ezartzen duen arabera.\nHitzarmena sasoiko langileak kontratazen dituzten arabako ustiapenek nahitaez bete beharreko baldintzak ezarten ditu.\nSasoiko langileen erroldatzea enpresaren helbide sozialtik 70 kilometro baino gehiagotara badago, enplegatzaileak ostatu ematera behartuta dago. Ezin badu berezko higiezin eman, bere kontura beste ostatu bat eskaini beharko du.\nBi kasuetan, ostatua Euskal Autonomia Erkidegoko sasoiko langileei ostatu ematera bideratutako higiezinen eta ekipamenduen erregistroan sartuta egon behar da, 248/2006 Dekretuaren 7. artikuluak eta 101/2012 Dekretuak ezartzen duten bezala.\nHigiezinek eta gainerako ekipamenduek bizigarritasuna bermatzeko bete beharreko baldintzak.\nAraudia DECRETO 101/2012, de 29 de mayo, de modificación del Decreto por el que se regulan los requisitos mínimos materiales y funcionales de los alojamientos para personal temporero, así como la autorización, registro y acreditación de los mismos. Araudia DECRETO 248/2006, de 28 de noviembre, por el que se regulan los requisitos mínimos materiales y funcionales de los alojamientos para personal temporero, así como la autorización, registro y acreditación de los mismos.\nOstatuen erregistroan alta ematea: 1107703\nOstatuen erregistroan baja ematea: 1107704\nOstatuen erregistroan aldaketak egitea: 1107705\nPertsona fisikoek erregistroan alta edo baja emateko edo datuak aldatzeko eskaera egin dezakete, bai bitarteko elektronikoen bidez, bai aurrez aurre. Pertsona juridikoek et Administrazio Publikoen Administrazio Prozedura Erkidearen 39/2015 Legearen 14.2 artikuluan aurreikusitako gainerako pertsona edo erakundeek bitarteko elektronikoen bidez egin behar dute eskabidea.\nErregistroan alta emateko eskabidea


Zamudioko Liburutegia jarduera asko proposatzen ari da sare sozialen bitartez - Deia\nZamudioko Liburutegia jarduera asko proposatzen ari da sare sozialen bitartez\nMagia erakustaldiak, errezetak eta zirku tailerrak egiteko bideo ugari zabaldu ditu Udalaren Facebook-a erabilita\noier pérez / zamudio 08.06.2020 | 01:03\nTor magoak aho-zabalik uzten ditu bere ikusleak.\nMikrouhin labean egiteko gailetak.\nIpunak kontatzen eta antzezten. Argazkiak: Zamudioko Lliburutegia\nZirku taileerra, familian egiteko ekintza.\nEzinezkoa da koronabirusak utzitako ondorioen zerrendan dauden gaiak eskuak erabilita zenbatzea, baina dena ez da negatiboa izan. Bi hilabetetan zehar etxetik atera gabe egontearen beharrak jendearen irudimena praktikan jartzea eragin du.\nBerrogeialdian zehar izan den denbora librean entretenitzeko edo kontu emankorrak egin ahal izateko denetariko ideia eta ekintzak proposatu dituzte euskal biztanleek eta, kasu gehienetan, sare sozialak izan dira horren adierazleak; Facebook, Instagram, Twitter, Youtube... Jendeak antolatutako ekimenak ikusita, asko izan dira euren gaitasunak erakusteko aprobetxatu duten auzokideak; esate baterako, Zamudioko Liburutegiko langileak. Nahiz eta deskonfinamenduko hirugarren fasea heldu den eta, honen arabera, etxetik kanpo hainbat gauza egin ahal diren, itxita mantendu da gunea eta, horregatik, bertoko langileek etxean egin ahal izateko jarduera desberdinak proposatu dituzte, adin desberdinetako pertsonei zuzenduta.\n"Kaixo aspaldiko!" esaldiarekin ematen dute ekimeneko partaideek ongi etorria erabiltzaileei. Udalaren Facebook kontuan edo Liburutegiko blogaren bitartez bideo desberdinak zabaltzen hasi dira aste honetan zehar. Familiarekin batera gozatzeko ekintza proposatzen dira kasu askotan, adibidez etxean egin ahal izateko tailerra. Honekin, etxeko gaztetxo eta nagusiek malabareak egiteko materiala egunerokotasunean erabiltzen diren objektuekin egitea posible da eta, gainera, oso una dibertigarriak bizitzeko aukera eskaintzen du honek.\nGozozaleek edo sukaldatzea maite dutenentzako txokoa ere dago Zamudioko Liburutegiko blogean, izan ere, Lur Usabiagak etxean egiteko errezeta errezak proposatzen ditu. Aste honetan, esate baterako, mikrohuin labean egiteko gailetak proposatu ditu, etxek txikienek aurrera eraman ahal duten prozesu sinple batekin, asteko menuari gehigarri koloretsu bat emanda. Ipuinak gustoko idtuztenentzako, Ameli eta Xirrikituen jostunek ere Altxorrik ederrena ipuina oso modu berezian kontatu zuten, hau irakurtzeaz gain, antzerki lanak ere eginda. Magia ikuskizunak maite dituztenentzako, Tor magoak zenbait trikimailu eiten ditu. Etxean denok ditugun objektuak erabilita, ikusleak aho zabalik uztea lortzen du bere trebeziaz baliatuta. Horrenbestez, Zamudioko biztanleriak baditu soberako aitzakiak aisialdia modu dibertigarri eta emankorrean goza-tzeko, nahiz eta, ziurrenik, jendeak kalean egiteko planak nahiagoko dituen etxean egotea baino.\nUdaldia gerturatuz doala kontuan izanda, oso eguraldi ona egiten ari da egun askotan, mendira edo hondartzan eguna pasatzeko aukera mahai gainean jarrita. Hala ere, etxean geratzea erabakitzen dutenek oso aukera interesgarriak aurki ditzakete Liburutegiaren blogean edo Facebook-en.\nZelan konfinamendua? Ziurrenik, mota askotako anekdotak bizi dira azken asteetan Zamudioko bitanleriaren etxebizitzatan, izan ere, guztiz egoera ezohikoa izan da berrogeialdia. Horregatik, Udalak ekimen berri bat martxan jarri nahi izan du herritarrek zelan bizi izan duten konfinamendua ezagutzeko. 25 urtetik behera dituzten zamudioztarrek berrogeialdiko bizipenak idatzita bidaliko dituzte, gehienez 50 lerroko idazkiak izanda.\nBehin denak jasota, ekainaren 15ean, Udaleko kultura saileko langileek jasotakoak alderatuko dituzte eta hauetan onenak zeintzuk izan diren erabakiko dute eta, hiru onenak ida-tzi ditzuten zamudioztarrek 50 euroko saria jasoko dute. Horrenbestez, ziurra da herriko jendea paper eta boligrafoa hartuta euren idazkiak lantzen egongo dira epe barruan euren lana kultura@zamudio.eus helbide elektronikora mezu bat bidali ahal izateko asmoarekin.\nZero kilometroko arrazismoa.\nFacebook compra una aplicación para hacer GIFs por 370 millones.


OEEk osasuna eta jarduera fisikoa zein kirola uztartuko ditu datorren astean egingo duen 25. Osasun Biltzarrean - Sustatu.eus - Teknologia albisteak\n2015-04-10 : 10:05\nOsasun-programetan jarduera fisikoaren garrantzia aitortu bai baina ez dago behar bezala jasota eta landuta. Horregatik, biltzar honek gaur egun garatzen ari diren esperientzietara eta ildoetara hurbiltzeko aukera aparta emango digu. Adibidez, lehenengo mahai-inguruan osasuna jarduera fisikoaren bidez lantzeko programak ezagutzeko aukera izango dugu eta horretarako hiru gai izango ditugu hizpide: “Jarduera fisikoa eta osasuna; onurak arriskuen gainetik. Osasun Publikoaren ikuspuntua”, “Mugiment, gizarte aktiboagoa sortzeko proiektua” eta “Kirol-errezeta”. Mahai-inguru honetan datu interesgarriak ezagutuko ditugu, adibidez, gaur egun gizonezkoen %73 eta emakumezkoen %66 egiten dutela jarduera fisikoren bat, edo zenbait botiken ordez, Getxoko udalerrian medikuek jarduera fisikoa preskribatzen dutela, batez ere, lan hori egiteko moduari erreparatuz.\nBigarren mahai-inguruan talde berezietan egiten den jarduera fisikoa aztertuko da, beste hiru gai landuta: “Bihotzekoa izan dutenentzako jarduera fisikoa”, “Indarra nola landu” eta “Ariketa fisikoaren preskripzioa gaixotasun kronikoetan”. Izenburuetan ikusten denez, pazienteek dituzten gaixotasunen arabera, jarduera fisikoa modu batera edo bestera egitea lagungarria da oso. Azterketa guztiek diotenaren arabera, ariketa fisikoa pazienteen errehabilitazioaren barruan kontuan hartu beharreko ezinbesteko osagaia da.\nHirugarren mahai-inguruan osasun eta kirol-profesionalok egin dezakegunari buruz hitz egingo da, hiru gai hauen bidez: “Kirol azterketa medikoa. Eta ariketa fisikoan? Eztabaida guran!”, “Elikadura eta hidratazioa: ariketa fisikoa egin aurretik eta ondoren zer egin” eta “Ohiko lesioen prebentzioa”. Ariketa fisikoa egiten dugunean adibidez, dieta orekatu bat eta hidratazio egokia egun osoan zehar mantentzea gomendatzen da. Eliteko atletentzat noski, aktibitate maila altuagoa denez, elikadura pauta zehatzago eta indibidualizatuagoak behar dituzte.\nLaugarren mahai-inguruan errendimenduko kirolean osasuna zertan datzan aztertuko da, beste hiru hizlariren ekarpenekin: “Modernitate osteko jarduera fisikoaren eta kirolaren kritika”, “Genero-perspektiba errendimenduko kirolean” eta “Gure haurren kirola, osasun-iturri?”. Mahai-inguru honetan errendimenduko kirolak osasunean duen eragina aztertuko da, baina baita urrutira doazen beste ikuspegiak ere, esate baterako, kirola lehiakorkeria bultzatzen duen ekintza bat baino, bizipenekin eta ondo izatearekin dituen loturetan sakontzea, ariketa fisikoan oinarritutako bizi-ikuspegi baterantz.\nOsasuna berreskuratzeko jarduera fisikoak gaur egun osasun-zerbitzuetan duen presentzia ere aztertuko da biltzarrean: Kontuan hartzen da? Ez? Zer egin beharko litzateke? Zergatik dago osasun-sistematik kanpo dago?\nHitzaldiez gain lau tailer praktiko ere eskainiko dira: “Indarra nola landu”, “Mugikortasuna nola landu”, “Kirola egiteko elikadura eta hidratazioa” eta “Adinaren eragina jokalari gazteen kirol-ibilbidean eta osasunean”.\nGainera, Biltzarrean osasun-argitalpenak bultzatzen dituen Agote sariaren banaketa, eta amaiera moduan Irati Anda Villanueva bertsolari eta eskalatzaileak ikuskizun polit bat izango dugu.


Nor gara – Zurebhai Yoga Tolosan\nYoga Tolosan-ek pasio bat partekatzeko misioa dauka: Yoga. Guretzat Yoga gorputzaren bidez egiten den errealitatearen esplorazio eta esperimentazioa da.\nYogak hainbat alderdi esploratzen ditu eta horrela izen desberdinak hartzen ditu, hauek dira horietako batzuk:\nHatha Yoga : gorputzaren organo eta funtzio fisikoekin lan egiten du\nRaja Yoga : burutik abiatzen dena\nBakthi Yoga : afektibitatea eta emozioa lantzen dituena\nKarma Yoga : jarduera arruntetik abiatzen dena\nJñana Yoga : jakituria eta ezaguera lantzen dituena\nHala ere, badago Yoga bat beste Yoga mota guztien oinarria izanik garrantzitsuena konsideratzen dena: Tantra-Yoga.\nTantra-Yogak gainerako Yoga guztiak darabiltzaten teknikak sostengatzen dituen unibertsoaren eta izakiaren ikuskera eskeintzen du. Yoga Tantrikoan oinarrituta, Zurebhai yoga zentruak yoga mota guztieri lekua ematen die ikasle bakoitzak bere esplorazio-bidea aurki dezan bere egoera pertsonala eta gustoen arabera. Zurebhai yoga zentruan ez dugu yoga praktika gizakiaren aspektu bakarrera mugutzea nahi.\nZurebhai yoga zentroa, Tolosako hirian kokatutako gizakizaren alderdi fisiko eta filosofikoak esploratzeko espazioa da.\nGure esperientzaren arabera konozimentuaren transmisioa “hemen eta orain” yoga saioan edo eguneroko bizitzan gorputzaren mekanismoak eta energiak esploratzen ematen da. Badakigu presentzi kontziente hori era indibidualean lortzea zaila dela, Yoga tantrikoaren teknikak lagunduko gaituzke presentzi kontziente horretara gerturatzen.\nTolosako Zurebhai yoga zentruan eskeintzen degun Tantra Yoga-k prensentzi kontzientearen energi sutilak tratatzen ditu eta ondorioz gizakiaren alderdi fisiko, psikiko eta espiritualak lantzen ditu.\nTradizionalki errealizazio bide izan den yoga, Zurebhai-n pertsonaren garapen integralerako esplorazio esperimentazio praktika bezala konsideratzen degu Tantra Yoga.\nYoga praktikaren onurak era askotakoak dira, haietako batzuk hobekuntza fisiko, psikologiko eta espiritualetara lotutako aldaketetan sentitu daitezke.\nEz dugu Yoga erlijio, filosofía edo kirol konsideratzen, baizik eta entzutearen arte tradizionaltzat hartzen dugu. Milaka urteko gorputzaren entzutearen praktika honek presentzi kontzientean ikasten hastea baimentzen du.\nShiva Sutraren hitzetan, “yogiaren gorputza mundo perzeptiblea da”, entzutea eta obserbazioa aldamenekora zuzentzen da, eguneroko bizitzara, mundura. Zurebhai yoga zentruan ez dugu pentsatzen garapen pertsonala mundutik at dagoen banako baten barne lasaitasun batera mugatu behar denik.\nZurebhai-en yoga praktikatzen duenak badaki helburua ez dela erlajazioa, aldi bateko lasaitasun egoera galkorra edo yoga salako ixiltasunaren momentuko onura.\nGure misioa yoga tapizean jasotako onurak lan edo erlazio pertsonalen munduko eguneroko bizitzara eramatea da.\nZurebhai yoga zentruan gure buruari Asana edo gorputz postura perfektuak ez direla helburu aitortzen zentratzen gara. Gure yoga zentruko experientziak egunerokotasunean gorputza entzuten erakusten digu, norberaren mugak, gorputz fisikoan sortzen ditugun tentsioak etb. begiratuz. Helburua gure izakeraren esplorazio aktiboan datza, helmuga jakinik gabe bidea jorratuz.\nZurebhai yoga zentruan milaka urteko bidea egitea proposatzen dizugu yoga tradizio konpletoenaren eskutik. Atseginez esan dezakegu, esperientziadun bide lagunak gaituzula gustoko badezu, hamarkadak daramatzagu bide zoragarri hau ibiltzen.\nTolosako Zurebhai yoga zentruko taldea hiru maixuk osatzen degu, bidea bidaikideekin partekatzeko pasio eta ilusioz beteak. eta bidaikideekin hau partekatzen ibiltariekin apasionatuak eta


Berea izan zen historia modernoko lehenbiziko zentro komertziala: Southdale Center. Gruenek ordura arteko erosketaren eskema irauli zuen: dendek ez zuten, jada, barrutik kanporako norabidea hartuko, kanpotik barrurako eskema izango zuten.\nGruenek harago jo nahi zuen. Bere proiektua gizartearen berregituraketa baten isla besterik ez zen; bere idazkien arabera, arkitektoak hiri modernoa «gaixo» zela uste zuen, eta sendabidea bilatzeari ekin zion. Proposatzen zuen eredua -espazio itxia izango zen gune komertziala, kontrolpean izango zena eta oinezkoari lehentasuna emango ziona-, hiriaren ulermen bereziaren proiektua baino ez zen. Zelanbait, europar zentroen izaera errepikatu nahi zuen Gruenek.\nEredua ez zen uste bezala bilakatu: ez zen iraultza sozialik gertatu, hiritarrek hirien zentroak «hustu» zituzten, eta aldirietara ingelesezko suburbs famatuetara igaro ziren. Aldiz, landatutako zuhaitzak erroak sendo zabaldu zituen: Estatu Batuetan, egun, pertsona bakoitzeko 2,9 metro karratuko azalera komertziala dago; Frantzian 0,9 metro karratukoa, eta Espainian 0,4koa.\nFuntzionalismoaren isla bat besterik ez zen Gruenen pentsaera; funtzionalismoak, eta bere kide formala den arrazionalismoak, plangintza goren eta absolutu batek herritarren bizitzak kontrolatu ditzakeela aurreikusten du: zuk han egingo duzu lan, hemen lo, eta pixka bat harago jolastuko zara. Gizakia ez da horren kontrolatzeko erraza.\nEsan ere, esan genuen aurrekoan jarduera komertziala erromatarren garaitik datorkigun aldagai hiri-eraldatzailea dela. Arkitekturan berebiziko garrantzia izan du, tipologia berrien sortzailea izan baita komertzioa: grekoen stoa eta agora, erromatarren foroa eta basilika, gure egunetan oraindik bizirik dirauten alde zaharrak, eta XIX. mendeko merkatuak, hala nola Erriberako merkatua, Bilbon, edo Tolosako zerkausia.\nJoseph Paxton arkitektoaren Christal Palace eraikineko irudi bat.\nAipatu beharreko beste adibide bat: 1851n, Southdale Center baino mende bat lehenago, Joseph Paxton arkitektoak Christal Palace bezala ezagutuko zen negutegi erraldoia eraiki zuen. Eraikinaren garrantzia aurrefabrikatutako piezez osoturiko sistema batekin eraikia izatean zetzan. Eraikuntza sistema modernoez eraikitako estreinako eraikina zen. Geroago, beste maisu batek, Daniel Burnham-ek, bulegoak eta saltoki-gunea biltzen zituen tipologia aztertu eta eraiki zuen.\nDaniel Burham-en Reliance eraikina. Komertzioa eta etxebizitza uztartu zituen Burhamek.\nMugimendu Modernoak -hain zuzen ere Gruenen korronte ideologikoa- Paxtonen irizpideak jarraitu zituen XX. mendeko hastapenetan. Arkitektura malgutasunaren menpe gelditu zen, eraginkortasunaren menpe, ekonomiaren menpe.\nGerrateek hondatutako kontinentea zutitzeko pentsatua izan zen arkitektura, kapitalismo basatiaren menpe gelditu zen Estatu Batuetan. Nola uler daiteke bestela Bauhaus «gorriaren» baitan erditutako postulatuak Manhattaneko zikoizkeriaren esanetara topatzea?\nSouthdale Center hiri-zentroan eraikitzeko izan zen erditua, baina ez zen halakorik jazo: lur-espekulatzaileen mesederako, hiritik kanpo eraiki ziren zentro komertzial gehienak. Hamarkadak igaro, eta hiri-erdiguneak hutsik gelditu ziren. Mendea bukatu ahala, hiriguneak bete egin dira berriro ere, eta saltoki-guneak hasiera batean zuten kokalekua konkistatzera itzuli dira.\nOspe handiko arkitektoek ere, behin tipologia hori eraikitzeari muzin egin ziotenek, saltoki-guneen proiektuak egin dituzte: Jean Nouvel (Friedrichstadt -Lafayette galeriak-, One New Thing), Rafael Moneo (Diagonal), Frank Gehry (Edgemar), Tadao Ando (Collection Building)… Zerrenda luzea da.\nJean Nouvel arkitektoak Londreseko hirigunean egindako One New Thing proiektuaren infografia.\nJean Nouvelen Lafayette galeriak Friedrichstadt-en\nIkustear dago krisi-ondorengo ajean nora joko duen orain dela 60 urte sortutako tipologia. Hirigunea, aldiria, Internet? Zein izango da hurrengo kokalekua?\nPS: Artikulu hau egiteko, hainbat iturri kontsultatu baditut ere, Harvard Design School-en Project in the City aldizkariaren bigarren alea izan dut lagun. Oso oso gomendagarria, benetan.\n« Aldiri. Arkitektura eta Abar 4: Mugitu ala hil?\nEta Tindaya Anboto deituko balitz? »\nurtarrila 17th, 2011 at 12:43


Txinako Sua Erresistenteak Larruzko Eskularru Luzeak Tximinia Segurtasun Eskularruak fabrikatzaileak eta hornitzaileak | Joysun\nSuaren aurkako larruazaleko eskularru luzeak Tximiniaren segurtasun eskularruak\nModelo zenbakia: WCBD03\nProduktuaren izena: Suaren aurkako larruzko eskularru luzeak Tximiniaren segurtasun eskularruak\nErabilera: Suaren eta beroaren aurkako erresistentzia\nProduktuaren kolorea: beltza + grisa\nJANTZI ERRESISTENTE:Kevlar hari joskera iraunkorrekin, zure segurtasuna eta beroarekiko iraunkortasuna bermatzeko. Erpurua eta palmondoa indartuta, pisu handiko edo objektu zorrotzekin lan egitean eskuak estutzeko.\nBEROAREN ERRESISTENTE:Aukeratutako behi sorbaldak larruzko babesa du eskuak bero handiko objektuekin edo suarekin kontaktuan jartzeko. aparrezko forrua eta mihisezko eskumuturra forrua isolatzeko, izerdia xurgatzeko eta erosotasun handiagoa lortzeko.\nDISEINU MALGUA:Palmondoaren eta hegalaren hatz diseinu indartua malgutasun handiena lortzeko. Elementuak edukitzea eta erraz funtzionatzea esan nahi du.\nBeltza + grisa\nAurreko: Gizonentzako eskularruak urpekaritza bikoitzeko PVC jertsez forratutako hare paperarekin\nHurrengoa: Crinkle Latex Kautxu Eskuz Estalitako Segurtasun Laneko Eskularruak\nLarruzko Laneko Eskularru Luzeak\nDPAS txerriki larruzko gidariaren eskularruak\nlarruzko su luze urdina sua eta beroarekiko erresistentea ...\nCAPL368 larruzko palmondo neguko eskularruak\nWCBR03 soldadura larruzko eskularru gorriak palmondo indartua\nKotoizko Mihisea Puntuzko Babeserako Laneko Eskularruak ...


Berriatuako Udala - Berriatuako webgune berria\nBerriatuako webgune berria\nBizkaiko Foru Aldundiaren BiscayTIK proiektuan hilabeteetan gogor lan egin ondoren, Berriatuako Udalak dagoeneko webgune berria dauka. Gainera, webgunearen bidez udaletxearekin izapide telematikoak egiteko aukera eskainiko zaie herritarrei; izan ere, bideratze telematikoak ahalbidetzea webgunearen helburu nagusietako bat da.\nPlataforma modernoa sortu da, intuiziozkoagoa, erabilgarriagoa eta eduki berriekin. Helburua herriko egoera argia eskaintzea da, udal zerbitzuak, kultura, ekitaldiak... eskaintzea da, azken finean, Berriatuari buruz interesgarria izan daitekeen guztiaren berri ematea da.\nOrain arte bezala www.berriatua.org helbidean ikusi daitekeen webgune hau ataletan banatuta dago eta gure udalerriaren informazio osoa biltzen du. Bertan nabarmentzekoak dira Udalari eta bere zerbitzuei buruzko informazioa eta baia udalerriko baliabide turistikoak.\nHerritarren eskura daude jada izapide telematikoak eguneko 24 orduetan eta asteko 7 egunetan. Izapideok udaletxeko ateak zabaltzen dituzte webgunearen bidez, aldi berean bideratze telematikoa ahalbidetuz eta herritarren eta administrazioaren arteko harremana estutuz. Berriatuako biztanleek nahi duten leku eta momentuan egin ahal izango dituzte haien kudeaketak, denbora eta esfortzua aurreztuz eta, ondorioz, haien bizi-kalitatea hobetuz.